text:
IGICE CYA 3
‘Uwiteka Ni Uwera, Ni Uwera, Ni Uwera’
1, 2. Ni iki umuhanuzi Yesaya yabonye mu iyerekwa, kandi se, ibyo bitwigisha iki ku bihereranye na Yehova?
YESAYA yatewe ubwoba n’ibyo yari abonye
2 Nanone Yesaya yatewe ubwoba n’ibyo yumvise
3. Ni mu buhe buryo ibitekerezo bikocamye ku bihereranye n’ukwera kwa Yehova bituma abantu benshi batera Imana umugongo aho kuyegera?
3 Birumvikana rero ko kimwe mu bintu by’ibanze Yehova ashaka ko tumenya ku bihereranye na we ari uko ari uwera. Nyamara kandi, abantu benshi muri iki gihe bacibwa intege n’icyo gitekerezo. Hari abantu bamwe na bamwe bitiranya ukwera no kwibaraho gukiranuka cyangwa kubaha Imana by’urwiyerurutso. Abandi bantu barwana n’igitekerezo cyo kumva badakwiriye, bashobora kubona ko ukwera kw’Imana guteye ubwoba aho kuba ikintu gishishikaje. Bashobora kumva bafite impungenge z’uko batakwigera baba abantu bakwiriye kwegera iyo Mana yera. Ku bw’ibyo, hari abantu benshi batera Imana umugongo bitewe n’uko ari iyera. Ibyo birababaje, kubera ko kuba Imana ari iyera, mu by’ukuri ari impamvu yumvikana yagombye gutuma tuyegera. Kubera iki? Mbere yo gusubiza icyo kibazo, reka dusuzume icyo ukwera nyakuri ari cyo.
Kuba Uwera Bisobanura Iki?
4, 5. (a) Ijambo ukwera risobanura iki, kandi se, ni iki ridasobanura? (b) Ni mu buhe buryo bubiri bw’ingenzi Yehova ‘atandukanye [natwe]’?
4 Kuba Imana ari iyera ntibishatse kuvuga ko yiyemera, yibona cyangwa isuzugura abandi. Ibinyuranye n’ibyo, yanga urunuka bene izo ngeso (Imigani 16:5; Yakobo 4:6). Mu by’ukuri se, ijambo ‘uwera’ risobanura iki? Mu Giheburayo cyakoreshejwe muri Bibiliya, ijambo ryahinduwemo ‘uwera’ rituruka ku ijambo risobanurwa ngo “gutandukanya.” Mu bihereranye no gusenga, ‘[ikintu] cyera’ cyerekeza ku kintu gitandukanywa n’ibindi mu buryo bisanzwe bikoreshwamo, cyangwa kikabonwa ko ari icyera. Nanone kandi, ijambo ukwera ryumvikanisha mu buryo bukomeye igitekerezo cyo kuba umuntu atanduye. Ni gute iryo jambo ryerekeza kuri Yehova? Ryaba se rishaka kuvuga ko ‘atandukanye ‘ n’abantu badatunganye, akaba ari kure yacu?
5 Oya rwose. Yehova, “Uwera wa Isirayeli,” yivuzeho ko atuye “hagati” y’ubwoko bwe, nubwo bwari bugizwe n’abantu b’abanyabyaha (Yesaya 12:6; Hoseya 11:9). Bityo rero, ukwera kwe ntigutuma yitarura abantu. None se, ni mu buhe buryo ‘atandukanye [natwe]’? Ni mu buryo bubiri bw’ingenzi. Icya mbere, atandukanye n’ibindi biremwa byose mu buryo bw’uko ari we Usumba byose. Kuba ari uwera kandi akaba atanduye, ni ibintu bidashidikanywaho kandi bihoraho. (Zaburi 40:6, umurongo wa 5 muri Biblia Yera; 83:19, umurongo wa 18 muri Biblia Yera.) Icya kabiri, Yehova ntafite kamere ibogamira ku cyaha, kandi ibyo biraduhumuriza. Kubera iki?
6. Kuki dushobora kubonera ihumure mu bihereranye n’uko Yehova atandukanye rwose na kamere ibogamira ku cyaha?
6 Muri iyi si dutuyemo, usanga ukwera nyakuri kwarabaye ingume. Buri kintu cyose gihereranye n’umuryango wa kimuntu witandukanyije n’Imana kiba cyanduye mu rugero runaka, kikaba cyarandujwe n’icyaha ndetse no kudatungana. Usanga twese turwana n’icyaha kitubamo. Kandi twese twugarijwe n’akaga ko kuba twaneshwa n’icyaha turamutse tutabaye maso (Abaroma 7:15-25; 1 Abakorinto 10:12). Yehova ntashobora kuba mu kaga nk’ako. Kubera ko adafite aho ahuriye na kamere ibogamira ku cyaha, ntiyakwigera na rimwe agibwaho n’ikizinga na gito cy’icyaha. Ibyo bishimangira ibyiyumvo tugira ku bihereranye na Yehova, by’uko ari we Mubyeyi uhebuje, kuko ibyo bisobanura ko ari uwo kwizigirwa mu buryo bwuzuye. Mu buryo butandukanye n’uko bimeze ku babyeyi ba kimuntu b’abanyabyaha, Yehova ntazigera agira imyifatire irangwa no kononekara mu bihereranye n’umuco cyangwa ngo agire imibereho itagira rutangira, habe no kuba yakora ibintu bishobora kwangiza. Ukwera kwe gutuma adashobora rwose kuba yakora ikintu icyo ari cyo cyose nk’icyo. Ndetse hari ubwo Yehova yagiye yirahira ukwera kwe, ibyo bikaba byaratumaga ibyo arahiriye byiringirwa mu buryo budasubirwaho (Amosi 4:2). Mbese, ibyo ntibituma turushaho kumugirira icyizere?
7. Kuki dushobora kuvuga ko kwera ari kimwe mu bigize kamere ya Yehova?
7 Ukwera ni kimwe mu bigize kamere ya Yehova. Ibyo bisobanura iki? Reka dufate urugero rw’amagambo “umuntu” no “kudatungana.” Ntushobora gusobanura irya mbere utavuze irya kabiri. Kudatungana kwiganza muri twe kandi kukagira ingaruka ku byo dukora byose. Reka noneho dusuzume andi magambo abiri atandukanye rwose n’ayavuzwe haruguru
“Ukwera Ni Ukwa Yehova”
8, 9. Ni iki kigaragaza ko Yehova afasha abantu badatunganye kugira ngo babe abera mu rugero runaka?
8 Kubera ko umuco wo kwera ari umwe mu mico igize kamere ya Yehova, dushobora kuvuga mu buryo bukwiriye ko ari we soko y’ukwera kose. Ntiyikubira uwo muco uhebuje abigiranye ubwikunde; awuha n’abandi, kandi ibyo akabikora atitangiriye itama. Igihe Imana yavugishaga Mose mu gihuru cyakaga umuriro binyuriye ku mumarayika, ubutaka bwari impande z’icyo gihuru na bwo bwabaye ubwera bitewe n’uruhare Yehova yari afite mu byaberaga aho hantu!
9 Mbese, abantu badatunganye bashobora kuba abera babifashijwemo na Yehova? Yego rwose, mu rugero runaka. Imana yijeje ubwoko bwayo bw’Abisirayeli ko bwari kuzaba “ubwoko bwera” (Kuva 19:6). Yahaye iryo shyanga gahunda yo gusenga, ikaba yari iyera, itanduye kandi itunganye. Bityo rero, ukwera ni ingingo yagiye ivugwa kenshi mu Mategeko ya Mose. Mu by’ukuri, umutambyi mukuru yambaraga igisate gikozwe mu izahabu cyashyirwaga ku gitambaro cyazingirwaga ku mutwe we, aho abantu bose bashoboraga kukibona kirabagirana ku rumuri. Cyabaga cyanditsweho aya magambo ngo “ukwera ni ukwa Yehova” (Kuva 28:36, NW). Bityo rero, ugusenga kw’Abisirayeli, ndetse n’uburyo bwabo bwo kubaho, byagombaga kurangwa n’isuku no kwera byo mu rwego rwo hejuru. Yehova yarababwiye ati “mube abera, kuko Uwiteka Imana yanyu ndi uwera” (Abalewi 19:2). Igihe cyose Abisirayeli babagaho mu buryo buhuje n’iyo nama Imana yari yarabahaye, uko byashobokaga kose ku bantu badatunganye, babaga ari abera mu rugero runaka.
10. Mu bihereranye no kwera, ni irihe tandukaniro ryari hagati ya Isirayeli ya kera n’amahanga yari ayikikije?
10 Kuba ukwera kwaratsindagirizwaga muri ubwo buryo byari bitandukanye rwose na gahunda yo gusenga y’amahanga yari akikije Abisirayeli. Ayo mahanga y’abapagani yasengaga imana z’ibinyoma, imana zagaragazwaga ko ari ingome, zagiraga umururumba kandi zarangwaga n’ubwiyandarike. Ntizarangwaga no kwera. Gusenga bene izo mana byatumye abantu bataba abera. Ku bw’ibyo rero, Yehova yaburiye abagaragu be ngo bakomeze kwitandukanya n’abantu basengaga imana za gipagani, kandi birinde imigenzo yabo ya kidini yari yanduye.
11. Ni mu buhe buryo ukwera k’umuteguro wo mu ijuru wa Yehova kugaragarira (a) mu bamarayika? (b) mu baserafi? (c) kuri Yesu?
11 Ndetse n’iyo iryo shyanga rya Isirayeli ya kera Yehova yari yaritoranyirije ryabaga mu buryo bw’umwuka riri mu mimerere myiza kurusha iyindi yose, ryashoboraga kugaragaza mu rugero ruto gusa ukwera kuranga umuteguro w’Imana wo mu ijuru. Ibiremwa by’umwuka bibarirwa muri za miriyoni bikorera Imana mu budahemuka bivugwaho ko ari “inzovu nyinshi z’abera” bayo (Gutegeka 33:2; Yuda 14). Bigaragaza mu buryo butunganye ubwiza burabagirana, butanduye bwo kwera kw’Imana. Nanone kandi, wibuke abaserafi Yesaya yabonye mu iyerekwa. Amagambo yo mu ndirimbo baririmbaga agaragaza ko ibyo biremwa by’umwuka bikomeye bifite uruhare rw’ingenzi mu gutuma ukwera kwa Yehova kumenyekana mu bantu bose. Ariko kandi, hari ikiremwa kimwe cy’umwuka gisumba ibyo bindi byose
Izina Ryera, Umwuka Wera
12, 13. (a) Kuki izina ry’Imana rivugwaho mu buryo bukwiriye ko ari iryera? (b) Kuki izina ry’Imana rigomba kwezwa?
12 Bite se ku bihereranye n’izina bwite ry’Imana? Nk’uko twabibonye mu Gice cya 1, iryo si izina ry’icyubahiro gusa cyangwa ry’icyitiriro gusa. Rigaragaza Yehova Imana, rikaba rikubiyemo imico ye yose. Ku bw’ibyo, Bibiliya itubwira ko ‘izina ryayo ari iryera’ (Yesaya 57:15). Mu Mategeko ya Mose, gutuka izina ry’Imana byari icyaha gihanishwa urupfu (Abalewi 24:16). Kandi uzirikane ikintu Yesu yashyize mu mwanya wa mbere mu isengesho yasenze agira ati “Data wa twese uri mu ijuru, izina ryawe ryubahwe [“ryezwe,” NW]” (Matayo 6:9). Kweza ikintu bisobanura kugifata ko ari icyera no kugisenga. Ariko se, kuki ikintu gisanzwe ari icyera, urugero nk’izina bwite ry’Imana, cyaba gikeneye kwezwa?
13 Izina ryera ry’Imana ryararwanyijwe, riranaharabikwa. Muri Edeni, Satani yabeshyeye Yehova kandi agaragaza ko Ari Umutegetsi w’ikirenga w’umuhemu (Itangiriro 3:1-5). Kuva icyo gihe rero, Satani
14. Kuki umwuka w’Imana witwa uwera, kandi se, kuki gutuka umwuka wera ari ibintu bikomeye cyane?
14 Hari ikindi kintu gifitanye isano rya bugufi na Yehova, kikaba hafi buri gihe cyitwa icyera
Impamvu Ukwera kwa Yehova Kumutureherezaho
15. Kuki gutinya Imana ari uburyo bukwiriye bwo kwitabira ukwera kwa Yehova, kandi se, uko gutinya gukubiyemo iki?
15 Ku bw’ibyo, ntibikomeye kwiyumvisha impamvu Bibiliya ishyira isano hagati yo kwera kw’Imana no kuba abantu bayitinya. Urugero, muri Zaburi ya 99:3, dusoma ngo ‘bashime izina ryawe rikomeye riteye ubwoba: ni iryera.’ Ariko kandi, uko gutinya si ukugira ubwoba ubu buduhahamura. Ahubwo, ni ugutinya cyane mu buryo burangwa no kubaha, kugaragaza icyubahiro mu buryo buhesha ikuzo. Birakwiriye kugira bene ibyo byiyumvo, kubera ko ukwera kw’Imana gusumba kure cyane ukwacu. Kuraboneye mu buryo butangaje kandi kurahebuje. Ariko kandi, ibyo ntibyagombye kuduca intege. Ahubwo, kubona ukwera kw’Imana mu buryo bukwiriye bizatuma turushaho kuyegera. Kubera iki?
Nk’uko tureshywa n’isura y’ikintu cyiza, ni na ko ukwera kwagombye kutureshya
16. (a) Ni mu buhe buryo ukwera gufitanye isano n’ubwiza? Tanga urugero. (b) Ni gute amagambo yo mu iyerekwa asobanura ibihereranye na Yehova atsindagiriza isuku, ukwera n’umucyo?
16 Icya mbere, Bibiliya ishyira isano hagati yo kwera n’ubwiza. Muri Yesaya 63:15, ijuru rivugwaho kuba ari ‘ubuturo bwo kwera n’ubw’icyubahiro [“ubwiza,” NW]’ bw’Imana. Ikintu cyiza kiratureshya. Urugero, reba ifoto iri ku ipaji ya 33. Mbese, urabona aho hantu atari heza? Kuki hashimishije cyane? Reba ukuntu ayo mazi ari urubogobogo. Ndetse n’umwuka ugomba kuba utanduye, kubera ko ikirere ari ubururu kandi umucyo ukaba usa n’aho urabagirana. Noneho rero, aho hantu baramutse bahahinduye, uwo mugezi ukuzuzwamo imyanda, naho ibiti n’amabuye bakabihindanya babyomekaho inyandiko zirimo amagambo yanduye kandi umwuka ukanduzwa n’ibyotsi bihumanya, ntitwaba tucyumva hadushimishije, ahubwo twakumva haduteye ishozi. Biri muri kamere yacu gushyira isano hagati y’ubwiza, isuku n’umucyo. Ayo magambo ashobora gukoreshwa mu gusobanura ukwera kwa Yehova. Ntibitangaje rero kuba dushishikazwa cyane n’amagambo yo mu iyerekwa yerekeza kuri Yehova! Afite umucyo, arabagirana nk’amabuye y’agaciro, ashashagirana nk’ibishashi by’umuriro cyangwa amabuye y’agaciro atunganyijwe neza kandi abengerana mu buryo buhebuje
17, 18. (a) Mu mizo ya mbere, ni gute ibyo Yesaya yabonye mu iyerekwa byamugizeho ingaruka? (b) Ni mu buhe buryo Yehova yakoresheje umuserafi kugira ngo ahumurize Yesaya, kandi se, ibyo uwo muserafi yakoze byasobanuraga iki?
17 Ariko se, kuba Imana ari iyera byagombye gutuma twumva ko turi abo mu rwego rwo hasi ugereranyije na yo? Yego rwose! N’ubundi kandi, turi hasi ya Yehova
18 Umuserafi yahise ahumuriza uwo muhanuzi. Mu buhe buryo? Icyo kiremwa cy’umwuka gifite imbaraga cyanyarukiye ku gicaniro kihakura ikara, hanyuma kirikoza ku munwa wa Yesaya. Ibyo bishobora kumvikana ko byari bibabaje aho kuba byarahumurizaga. Ariko kandi, wibuke ko iryo ryari iyerekwa ryari rifite byinshi risobanura mu buryo bw’ikigereranyo. Yesaya, wari Umuyahudi wizerwa, yari azi neza ko ibitambo byatambirwaga buri munsi ku gicaniro cyo mu rusengero kugira ngo hatangwe impongano y’ibyaha. Kandi uwo muserafi yibukije uwo muhanuzi mu buryo bwuje urukundo ko nubwo mu by’ukuri yari umuntu udatunganye, “umunyaminwa yanduye,” yashoboraga kugira igihagararo kitanduye imbere y’Imana. * Yehova yari yiteguye kubona uwo muntu udatunganye, w’umunyabyaha, ko ari uwera
19. Nubwo tudatunganye, ni gute dushobora kuba abera mu rugero runaka?
19 Ibyo ni na ko bimeze muri iki gihe. Ibyo bitambo byose byatambirwaga ku gicaniro i Yerusalemu byari igicucu gusa cy’ikintu runaka gikomeye kurushaho
20. (a) Kuki ari iby’ingenzi kumenya ko dushobora kuba abantu batanduye mu maso y’Imana yacu yera? (b) Igihe Yesaya yamenyaga ko ibyaha bye byari byatangiwe impongano, ibyo byamugizeho izihe ngaruka?
20 Yehova akunda ibintu by’ukuri kandi bitunganye. Yanga icyaha (Habakuki 1:13). Ariko kandi, ntatwanga. Yehova atubabarira ibyaha byacu, igihe cyose tubona icyaha nk’uko akibona
21. Ni iyihe mpamvu dufite yo kwemera tudashidikanya ko dushobora kwihingamo umuco wo kwera?
21 Twaremwe mu ishusho y’Imana yera, kandi twahawe imico ituma tumenya gutandukanya icyiza n’ikibi hamwe n’ubushobozi bwo gusobanukirwa ibintu by’umwuka (Itangiriro 1:26). Twese dufite ubushobozi bwo kuba twaba abantu bera. Iyo dukomeje kwihingamo kuba abantu bera, Yehova yishimira kudufasha. Muri ubwo buryo, tuzarushaho kwegera Imana yacu yera. Nanone kandi, mu gihe tuzaba dusuzuma imico ya Yehova mu bice bikurikira, tuzabona ko hari impamvu nyinshi zikomeye zo kumwegera!
^ par. 18 Imvugo ngo “umunyaminwa yanduye” irakwiriye, kubera ko incuro nyinshi Bibiliya ikoresha ijambo iminwa mu buryo bw’ikigereranyo yerekeza ku mvugo runaka. Ku bantu bose badatunganye, uzabona ko ibyinshi mu byaha dukora bishobora kuba biterwa n’uburyo dukoreshamo ubushobozi bwacu bwo kuvuga.


c: text/html

text:
Nzashira inguruguguzi nkiri Ingagi.
21st March 2015 Ijambo ry’Uwiteka rinzaho rirambwira riti,mwana w’umuntu nguhaye umugisha,uzagurizaamahanga ariko amahanga yo ntabwo azakuguriza uko niko Uwiteka avuze.
23rd March 2015 Ijambo ry’Uwiteka rinzaho rirambwira riti,mwana w’umntu,dore har’intambara ikmeye y’umugisha hagati y’umuhanuzi mukuru n’inkozio zibibi umusengere kugirango abashe gutsinda izo nkozi zibibi uko niko Uwiteka avuze.
25th March 2015 Ijambo ry’Uwiteka rinzaho rirambwira riti mwana w’umuntu kwakira e-mail yaza magigiri za Uganda zikorana na leta y’umwakagara bityo ubitondere kuko amayeri yabo bibwira yuko Uwiteka atayareba uko niko Uwiteka avuze
Mwana w’umuntu ku munsi wejo uzahura n’inkozi zibibi zizagutegera ku mutabazi kugirango bahungabanye ubugingo bwawe bityo umunsi wejo uzamanuke wigire mubutayu aho ntabwo bjya bagerayo,ariko nushaka kujya mu murwa w’ISHUSHANI bazagutsindayo uko niko Uwitek avuze
Dore bakoherereje imbaraga z’umwijima zo mu bwoko bwabahinde bityo ukwiye gukora amasengesho kugirango ubashe kuzinesha uko niko Uwiteka avuze
27th March 2015 Ijambo ry’Uwiteka rinzaho maze rirambwira riti,mwana w’umuntu,dore umwakagara yamaze guha iminsi 14 inkoramaraso ngo zihige igihanga cyawe,ukwiye kuba maso kandi uagasenga kugirango Uwiteka agucire inzira kandi akurwanirire iyo ntambara uko niko Uwiteka avuze
Dore mwishywa wawe Jeannette Mukeshimana Uwiteka agiye kumushyira mu ishuri ryo kwiga kumenya kubaha abantu b’Imana kuko yaramburiye ukuboko umugaragu w’Uwiteka kugirango bizamubere isomo uko niko Uwiteka avuze
Dore umwuka w’ikinyoma ugeze mu marembera washatse kongera kubyutsa umutwe ariko byananiranye kuko igihe cyawe cyarangiye nose senga Uwiteka uvanagure ibyo binyopma byose kugirango Uwiteka yiheshe icyubahiro.
Mwana w’umuntu dore kumunsi wejo imirimo yawe yose izakugendekera neza kugirango umenye ko nd’Uwiteka Imana yawe uko niko Uwiteka avuze
29th March 2015 mwana w’umuntu dore bagutegeye mu mayira yombi bityo manuka wisubirire mubutayu kuko aho ntabwo bajya bagerayo uko niko Uwiteka avuze.
Mwana w’umuntu dore abanzi bawe barigukoresha umwete nk’uwabvadayimoni bahiga ubugingo bwawe,ariko uhumure kuko ndinze ubugingo bwawe nk’uko umuntu arinda imboni y’ijisho rye uko niko UIwiteka avuze.

robotstxt: allowed

filter: keep


text:
Ikigo cy’Abadacogora n’Intwari gikorera muri Caritas Kigali kirasaba ababyeyi kwita ku bana babo kugirango babarinde kujya mu buzererezi.
Ababyeyi bafite abana bakuwe mu buzima bwo mu muhanda barererwa muri iki kigo kigo mu mahugurwa y’imisi 3 yabaye kuva tariki ya 29-30/5/2018 basabwe cyane kwita ku burerere bw’abana babo kuko imwe mu mpamvu ikomeye yagaraye ituma abana bajya mu buzima bwo mu muhanda bagahinduka inzererezi biterwa n’ababyeyi baba batakaje inshingano zo kurera no kwita ku mibereho yabna babo.
Umuhuzabikorwa w’ikigo cy’Abadacogora n’Intwari Mushashi Josiane atangaza impamvu baha amahugurwa ababyeyi bafite abana bahoze mu buzima bwo mu muhanda, ko ari ugukomeza kubafasha kwita ku bana babo kugirango batazasubira mu muhanda.
Ati “ nubwo dukora ibikorwa byo gukura abana mu mihanda umunsi ku wundi iyo tubasubije mu miryango yabo ababyeyi ntibabiteho usanga bongeye bawusubiyemo.”
Ibi butuma bahugura ababyeyi kwita ku burere bw’abana babo kugirango babashe gukomeza kurererwa mu miryango kuko aribyo bibafasha gukura neza.
Niyikuza Gorethi avuga ko abana be babiri kugirango bajye mu muhanda byaterewe n’ubukene mu muryango wabo bari bafite, ariko akemera ko kujya mu muhanda kw’abana be byanatewe nuko atabaga ahari ngo abiteho kuko akenshi yabasigaga mu rugo nta nicyo yabasigiye cyo kurya.
Amahugurwa ahawe avuga ko agiye kumufasha gukomeza kwita ku burere bw’abana be, cyane cyane abashakira ibyibanze byunganira ibyo ikigo cy’Abadacogora n’Intwari kibakorera.
Munyampundu Thomas avuga ko nyuma y’uko umwana we amaze kuva mu muhanda abifashijwemo n’ikigo cy’Abadacogora n’Intwari ndetse nawe bakaba bamuhugura uburyo azajya afasha umwana we amuganiriza mu gihe abonye agize imyitwarire mibi agakurikirana uburyo yigamo no kumushakira ibyibanze byose akenera mu muryango kugirango amurinde gusubira mu buzima bwo mu muhanda.
Ababyeyi kandi banahuguwe kuri gahunda yo kuboneza urubyaro kugirango bibarinde kubyara benshi badashoboye kurera kuko nabyo byagaragaye ko ari imwe mu mpamvu itera ubuzererezi.s
Bigishijwe kandi gufasha guhindura imyumvire mu bana babo cyane cyane abaciye mu buzima bwo mu muhanda no gukomeza gukurikirana ubuzima bwabo bwa buri munsi.


text:
Ushobora kwibaza nibiki biba mumubiri mugihe umuntu yiyirije (kudafata amafunguro)? Ese umubiri wirwanaho gute? Ese muri uko kwirwanaho haricyo bimarira umubiri? Murakoze muhawe ikaze! Turavuga kwiyiriza bikorwa n’umuntu kubushake muburyo bwo kugabanya ingufu (calories).
Kwiyiriza (fasting) bisobanurwa nko kwirinda gufata amafunguro kubushake mugihe runaka, ubushakashatsi butandukanye bwakozwe bwagaragaje ko abantu bakunze kwiyiriza ubusa bibarinda indwara z’umutima ndetse no kugabanya ibiro . Kwiyiriza kubushake n’igikorwa kimaze imyaka myinshi gikorwa aho kinafite umwanya ukomeye mumadini ndetse n’imico itandukanye,
Kwiyiriza ubusa biri muryo bwo kugenzura umubiri no mukwirinda indwara z’umutima, nk’indwara ziteye impungenge kw’isi mugutera imfu aho imfu zibarirwa muri miliyoni 17,3 zibaho bitewe n’indwara z’umutima aho muri 2030 zibarwa ko zizaba zigeze kuri miliyoni 27,3.
Inkomoko yo kwiyiriza
Usibye ubu buryo buri kwamamara muyi iyi minsi kubera iterambere rya internet, uburyo bwo kwiyiriza bwatangiye mugihe cya cyera aho batekerezaga ko ari uburyo bwo kwivura indwara zitandukanye, mu kinyejana cya gatanu, Hippocrates ufatwa nka papa w’ubuvuzi yategekaga kwirinda kurya mugufasha gukira, nko kwiyiriza rimwe mucyumweru bifasha inzira y’igogorwa gukora neza.
Uburyo kwiyiriza ubusa bikorwamo
- Kwiyiriza ubusa unywa amazi gusa; kunywa amazi gusa mugihe runaka bikorwa mumasaha 24 cyangwa arenze
- Kwiyiriza ubusa unywa umutobe w’imboga cyangwa imbuto; kunywa umutobe w’imbuto gusa mugihe runaka wiyemeje bikorwa mumasaha 24 cyangwa arenze
- Kwiyiriza byeruye: Gufata iminsi ibiri mu cyumweru ukarya ½ cy’isahani usanzwe ufungura, ukabifata rimwe kumunsi, undi munsi ntufate ikintu na kimwe.
- Kwiyiriza igice: kurya ufunguro rya mugitondo ukongera kurya nijoro cyangwa ukarya saa sita nturye nijoro.
Akamaro ko kwiyiriza ubusa
- Byongera uburyo bwiringaniza ry’isukali
Ubushakatsi butandukanye bwagaragaje ko kwiyiriza ubusa byongera ubushobozi bw’iringaniza ry’isukali mu mubiri, bifasha cyane abantu bashobora kuba barwara diyabete.
Kwiyiriza byongerera imbaraga impundura ikora umusemburo wa insuline gukora neza ndetse ikagera muturemangingo neza, gukora ikintu kirinda umusemburo wa insuline kudacika intege byongerera umuburi gukorana neza na insuline, hakabaho gutembera neza kw’isukali mu mamaraso ndetse no muturemangingo
Gusa usanga igitsina gabo aricyo gikura inyungu nyinshi mu kwiyiriza mu buryo bwo kuringaniza isukali aho ubushakashatsi bwakozwe muri 2005 bwakorewe kubagore bwagaragaje ko kwiyiriza iminsi irenze 22 nko mugihe cyo kwiyiriza kirekire byangiza cyane iringaniza ry’isukali ye.
Gusa mugihe ufite diyabete nibyiza kuganira na muganga, kuko harigihe byatuma isukali yo mu maraso yiyongera kurushaho mugihe ushatse kwiyiriza birengeje amasaha 24.
- Bigabanya kurwara kanseri
Ubushakashatsi bwakozwe ku mbeba bwagaragaje ko kwiyiriza ubusa, bugira akamaro mugihe cyo kuvura kanseri ndetse no kuyirinda, imbeba yarifite ikibyimba cya kanseri bayihaye ½ kibiryo isanzwe ifata umunsi umwe, undi munsi barayireka burundu, ariko icyavuyemo nuko icyo kibyimba cyahagaze gukura,
Bivuzeko urwaye kanseri akaba yagira gahunda ihoraho yo kwiyiriza, bigira umumaro ugaragara wo gutinza kanseri kuba yakura ndetse bigatuma imiti anywa yongera ubushobozi mukumuvura.
Nubwo hagikorwa ubushakashatsi kuburyo kwiyiriza ubusa byavura kanseri ndetse nuruhare ruziguye mukurinda ikura rya kanseri
- Byongerera imbaraga umutima, kuringaniza umuvuduko w’amaraso ndetse bikagabanya ibinure.
Indwara z’umutima nk’iziyoboye izindi ndwara muguhitana abantu benshi kw’isi zibarirwa muri 31.5%, guhindura imyitwarire n’imirire nikimwe mubigabanya amahirwe mabi yo kuba warwara umuvuduko w’amaraso.
Mubushakashatsi bwakozwe bwagaragaje kwiyiriza byeruye byibuze ukageza kubyumweru 8 bigabanya ibinure bibi (LDL cholesterol) kukigero cya 25%, ndetse ubundi bwakozwe mubantu bafite umubyibuho ukabije 110, biyirije ibyumweru bitatu ndetse bari no kumiti bibagabanyiriza umuvuduko w’amaraso bigaragara
- Byongerera ubushobozi uturemangingo bwo kwisana no gusohorwa mu mubiri utwaphuye
Mugihe umuntu yiyirije, umubiri utangiza igikorwa cyo gusohora uturemangingo twaphuye, byitwa autophagy.
Ndetse harimo gukangura uturemangingo tutagikora ndetse no gucagagura ibyubakamubiri (proteins) zisanzwe zisinziriye, iyi autophagy itanga ubudahangarwa ku ndwara zitandukanye harimo kanseri nindwara yo kwibagirwa (Alzheimer’s disease).
- Kwiyiriza bigabanya ibiro (gutakaza ibiro)
Muri ikigihe usanga umubyibuko ukabije uri kwiyongera kubera kubera imibereho yo kubaho igenda ihinduka nko kugenda mumudoka cyane, kurya ibiribwa bifite amasukali menshi nibindi
Murwego rwo kwirinda umubyibuho no kugabanya ibiro, kwiyiriza ubusa nuburyo bwiza bufasha benshi kandi bigakunda, twabivuze hejuru uburyo wakoreshamo ubikora.
Ibanga rihari nuko kwirinda gufata amafunguro cyangwa ibinyobwa bigabanya za ngufu winjizaga mumuburi ndetse niba utazikoresheje zigahita zibika mumubiri.
Inyandiko zihari zigaragaza ko kwiyiriza ubusa umunsi wose bigabanya ibiro kukigero cya 9% mugihe bikozwe hagati y’ibyumweru 12-24.
Dusoza, mugihe uhisemo kwiyiriza ubusa wibuke ko ugomba kuba unywa amazi, ndetse no mugihe uriye ukarya indyo yuzuye kandi ifite intangamubiri. Kandi mugihe uteganya kumara igihe kirekire wiyiriza irinde gukora ibikorwa bigutwara imbaraga nyinshi cyangwa mugihe uri gutekereza cyane.
kwiyiriza ntabwo bigenewe buri wese, nka bantu bari munsi y’imyaka 18 cyangwa abageze mugihe kimyaka y’ubukure, abantu bananutse bikabije bafite BMI irimunsi ya 18, abagore batwite ndetse na bonsa, mugihe urwaye umuvuduko ndetse na diyabete cyangwa uri kumiti mugihe ukirutse ntabwo aribyiza kwiyiriza.


text:
Muri iyi nyandiko tugiye kuvuga kuri iki kibazo abantu benshi batavugaho rumwe, turagagaza impamvu ebyiri(2), zishobora gutuma umuntu yunguka( kongera) ibiro mu gihe yagize stress.
Nibyo koko stress, ishobora gutumwa umuntu yunguka(kongera) ibiro cyangwa se bigabanuka, bitewe nizi mpamvu ebyiri (2):
Imikorere y’imisemburo mu gihe umuntu afite stress
Imyitwarire umuntu ashobora kugira mu gihe afite stress
Iyo umuntu afite stress, umubiri ukora imisemburo myinshi harimo n’uwitwa korutizolu(Cortisol), uyu musemburo rero, ituma umuntu agira ubushake bwo kurya ibiribwa biryohereye cyane, mbese birimo isukari n’amavuta byinshi, muribyo twavugamo nk’ibiribwa bikorwa mu ifarini(Snacks), amafiriti, n’ibindi nkibyo. Bene ibi biribwa rero, bikungahaye ku masukari menshi n’amavuta, ninako biba bikungahaye kuri karoli(Calories), izi kalori rero iyo umuntu yinjije nyinshi kuruta izo asohora, kunguka ibiro biba mu buryo bwihuse cyane.
Indi mpamvu ni imyitwarire umuntu agira mu gihe afite stress, imwe muriyo twavugamo nko kubura ibitotsi mu masaha yo gusinzira, kwiyambura agaciro ntiwiyiteho, haba ku mubiri inyuma ndetse no mu buryo ufata amafunguro, fungura, hari n’abagira stress bakagira ubushake bwinshi bwo kurya, hakaba n’abandi bagira ubushake buke bwo kurya mu gihe bafite stress, aba bo baba bagomba guhomba ibiro mu gihe bafite stress.
Kunguka ibiro no kubihomba,mu buryo budasobanutse, ni ikibazo gikomeye mu buzima, mu gihe bibayeho, umuntu aba agomba kubyitaho, kuko hari ubwo biba biterwa n’uburwayi runaka, wenda butaranamenyekana.
Source: www.yurielkaim.com
[email protected]


text:
Beterave ni kimwe mu biribwa bivamo imitobe kandi umutobe wayo ugirira akamaro uwawunyoye. Nubwo benshi bayivanga n’inanasi kugirango bigire uburyohe ndetse binatubuke ariko kunywa umutobe wa beterave gusa bifite byinshi byakumarira.
Ni mu gihe kuko zikungahaye ku myunyungugu na za vitamini zinyuranye nka vitamin C, B1, B2, B5, choline, B6 na B9 kimwe na potasiyumu, manganese, manyeziyumu, zinc, umuringa, ubutare na betain.
Muri beterave niho gusa dusanga betalains izi zikaba zizwiho kubyimbura no gusohora imyanda mu mubiri.
Reka turebere hamwe akamaro kuyu mutobe.
1. Kugabanya umuvuduko w’amaraso
Ku bantu bagira ikibazo cy’umuvuduko w’amaraso kunywa uyu mutobe ni ingenzi. Iyo uwunyoye umara amasaha 24 ufite ibipimo byiza. Ibi biterwa ahanini na nitrates zibamo dore ko nubwo mu bimera byinshi ibonekamo ariko muri beterave habonekamo ikubye inshuro 20 iboneka ahandi.
2. Kuvana uburozi mu mubiri
Beterave iza ku isonga mu binyobwa byifashishwa n’abashaka gusukura umubiri bawukuramo imyanda n’uburozi cyane cyane abifuza kugabanya ibinure. Biterwa na methionine na glycine bibamo bifasha mu gutwika ibinure.
3. Kurinda uruhu gusaza imburagihe
Nubwo hari byinshi ubu ku isoko bakubwira ko bifasha uruhu birurinda gusaza ariko nta na kimwe kizabikora neza nk’umutobe wa beterave.
Kuko yo irinda inyuma iturutse imbere. Habamo lycopene ituma uruhu rworohera kandi ikarurinda kwangizwa n’izuba.
4. Gufasha mu igogorwa
Kunywa agace k’ikirahure umaze kurya cyangwa ikindi gihe cyose wumva mu nda wagugariwe bifasha mu gutuma ibyo wariye bigogorwa neza kandi binatuma wituma neza.
5. Kurinda kubyimbirwa
Ya betalain ibamo irinda utunyangingo na za poroteyine ziba mu mubiri wacu bityo bikarinda umubiri kubyimbirwa kandi bikanarinda inyama zo mu nda.
6. Kongera ingufu
Mbere ya siporo,, akazi se kingufu kunywa uyu mutobe bizatuma ubikora neza. Ubushakashatsi bwerekana ko kunywa uyu mutobe mbere yo gukora akazi gasaba ingufu bikongerera ingufu ku gipimo cya 16%. Ibi biterwa na za nitrates zibamo.
7. Kugabanya isukari yo mu maraso
Uyu mutobe kuwunywa bifasha abarwayi ba diyabete by’umwihariko kuba bagabanya igipimo cyisukari. Ibi biterwa nuko muri beterave habamo fibres zizwiho gukora aka kazi.
8. Kongera ingufu mu gutera akabariro
Za nitrates zihindukamo nitric oxide iyo zigeze mu mubiri bityo bigakora akazi kamwe n’agakorwa na Viagra dore ko nayo burya ituma igipimo cya nitric oxide kizamuka bityo bigafasha igitsina kongera ingufu n’umurego nuko umwanya wamaraga utera akabariro ukiyongera. Kandi hanabamo bore izwiho kongera imisemburo igenga imyororokere
Uyu mutobe ukorwa ute?
Gukora uyu mutobe nta bundi buhanga bisaba. Icyo usabwa ni beterave, amazi meza n’akamashini gakora imitobe waba utagafite ukifashisha agasekuru. Ukatamo duto duto ugashyira mu mashini ukongeramo amazi ubundi ugasya nyuma ukayungurura ukanywa. Niba udafite akamashini twa duce uradusekura noneho ukaza kuvangamo amazi ugakamura umutobe. Niba ushaka kuwubika igihe ushobora gukamuriramo indimu ubundi ugashyira muri firigo. Ariko utayifite wakora uwo unywa ugashira.akarahure kamwe ku munsi karahagije
Muryoherwe kandi mugire ubuzima


text:
MENYA UBWOKO BW’AMARASO YAWE KUKO ARI INGENZI KU BUZIMA BW’IMYOROROKERE
Abantu benshi bibaza ibibazo byinshi ku bijyanye n’ubwoko bw’amaraso. Hari ababihuza n’imyitwarire ndetse n’imiterere ya muntu, hari ababihuza n’ibibazo bamwe bagira byerekeranye no gukuramo inda ku babyeyi, yewe hari n’abazi ko bikenerwa gusa igihe umuntu yagize ikibazo cy’amaraso make, agakenera kongererwa andi kwa muganga.
Amaraso agizwe n’ibintu byinshi,ariko twakibanda kubice 2 binini by’ingenzi.Hari igice kigizwe n’amazi (Plasma) ari nacyo kinini, n’ikindi kigizwe n’uturemangingo (cellules/cells). Utu turemangingo turimo utw’umweru (globules blancs/white blood cells) aritwo dufasha gukora abasirikare bafasha umubiri mu kurwanya indwara ndetse n’utw’umutuku ari two dutanga ibara ry’umutuku ry’amaraso (globules rouge/red blood cells, natwo tugena ubwoko bwose bw’amaraso.
Hari ubwoko bw’amaraso bune: Kuri twa turemangingo tw’umutuku hariho antigenes z’ubwoko bune. Ubwa mbere bwitwa A (groupe sanguin A), ubu bukagira umusirikare uba mu maraso ariko utayirwanya witwa B. Ubwoko bwa kabiri ni B (Groupe sanguin B), bukagira umusirikare A (anticorp A), ubwa gatatu ni A na B (AB) ubu nta musirikare bugira uburwanya. Ubwa kane ni O bugira abasirikare (anticorps) A na B.Ikindi kandi bamwe bashobora kugira agace kinyongera bita rhesus (Rh+) mu gihe abandi batakagira mu maraso yabo (Rh-).
Iyo umugore afite Rh+, umugabo akagira Rh- icyo gihe ntakibazo kiba kirimo mubijyanye no kubyara n’ingaruka zigendanye no kudahuza amaraso n’umwana.
Iyo umugore afite Rh – n’umugabo we akaba afite Rh- nabwo ntakibazo bagira mu bijyannye no kudahuza amaraso kw’abana bazabyara.
Iyo umugore afite Rh +,umugabo afite Rh +,aha naho ntakibazo bagira mu bijyanye no kudahuza amaraso n’umwana umugore atwite.
Dutinda cyane kukuba umugore yaba afite Rh- umugabo afite Rh+. Uyu muryango uba usabwa kwitonda ndetse ukagisha inama muganga uburyo bakitwara kuko haba hari ibyago byinshi byatuma inda ivamo no kutabona urubyaro bitewe n’abana wifuza kugira.Iyo umugore afite Rh -,umugabo akagira Rh+ umwana nawe akavuka afite Rh + bituma umubiri w’umubyeyi ukora abasirikare bo kurwanya undi mwana wazasamwa ku nda ikurikiyeho kubera ko umubyeyi aba adafite aka karemangingo ka Rhesus kandi yarabyaye umwana ugafite.
Ni byiza kubimenyesha muganga hakiri kare bakaguha umuti witwa “Rhogam” ufasha umubyeyi kudakora abasirikare bo kurwanya inda yasama zikurikira iya mbere,bikaba byamurinda kujya inda zivamo biturutse ku kudahuza rhesus n’umwana atwite.
Kumenya ubwoko bw’amaraso yawe ni byiza kuko bifite akamaro. Nk’iyo umuntu agize ikibazo cyo kubura amaraso, arwaye cyangwa se yakoze impanuka, muganga arabyifashisha kugira ngo uhabwe ubwoko bw’amaraso buhuje n’ubwawe kuko bitabaye ibyo, ntubone amaraso igihe uyakeneye byakugiraho ingaruka zirimo n’urupfu.Menya ubwoko bwawe bw’amaraso.
Yanditswe na: Protogene NSENGIMANA
Umunyeshuri muri Kaminuza y’u Rwanda,ishami ry’ubuvuzi
Umukorerabushake mu muryango wa RVCP


text:
#Kwibuka26 : Urwibutso rwa Mamashenge wabonye ababyeyi be bicwa muri Jenoside afite imyaka itanu
Mu gihe Abanyarwanda binjiraga mu bihe byo Kwibuka Jenoside yakorewe Abatutsi mu 1994, hatangiye no gucicikana amashusho agaragaza umwana wambaye imyenda ishaje, arira cyane atunze urutoki aho se na nyina bari bariciwe.
Ni inkuru ya Marianne Mamashenge. Icyo gihe yari afite imyaka itanu ubwo yafatwaga amashusho n’abanyamakuru b’abanyamahanga bari mu Rwanda mu gihe cya Jenoside, ubwo bari i Ntarama mu Karere ka Bugesera, mu Ntara y’Iburasirazuba, ahaguye ibihumbi by’abatutsi barimo ababyeyi n’abavandimwe be.
Mu kiganiro na KT Press, Mamashenge yibuka bimwe mu bihe byabaye mbere yaho no muri Jenoside nyir’izina, byamugizeho ingaruka ku buzima bwe, umuryango we, ku buryo nubwo yari afite imyaka itanu acyibuka neza uko byagenze.
Yibuka n’uburyo ayo mashusho yafashwe n’abanyamakuru b’abanyamahanga, bamusanze yicaye ku Kiliziya aho ababyeyi be bari bariciwe, akajya ava aho yihishe agasubira aho biciwe.
Ati “Byatumaga numva meze nk’aho turi kumwe.”
Mamashenge yibuka ko byose bijya gutangira, bumvise ko indege ya Perezida Habyarimana yahanuwe mu ijoro ryo ku wa 6 Mata 1994. Icyo gihe ngo ababyeyi be bahise bavuga ko bataza kubikira.
Ku wa 7 Mata 1994, umuryango we ugizwe n’ababyeyi n’abana icyenda hamwe n’abaturanyi babo b’Abatutsi, bahungiye kuri Kiliziya ya Ntarama ku wa 7 Mata 1994. Icyo gihe Abaturanyi babo b’Abahutu bari batangiye kubahiga.
Bari bamenyereye ko kuri Kiliziya bashobora kuhahungira bakarokoka, bashingiye ku byagiye bibaho mbere guhera mu 1959. Muri ubwo buryo, Mamashenge n’ababyeyi be berekeje ku Kiliziya batazi ko ari ho abenshi bazashirira.
Interahamwe zaje kumanukira kuri iyo Kiliziya ziteramo za grenades zica abarimo imbere, abagerageje gusohoka bakicishwa intwaro gakondo zirimo imihoro.
Icyo gihe Abatutsi bagera ku 5000 baguye kuri iyi Kiliziya. Ni aha kandi abantu barimo Gervais Ngombwa uheruka gukatirwa gufungwa imyaka 15 nyuma yo guhamwa no kubeshya inzego z’abinjira n’abasohoka muri Leta Zunze Ubumwe za Amerika, bashinjwa gukorera ibyaha ndengakamere.
Ngombwa ategerejwe kuzoherezwa mu Rwanda narangiza igifungo cye, aho mu nkiko Gacaca yakatiwe gufungwa burundu nubwo urubanza rwabaye adahari.
Mamashenge akomeza ati “Ku wa 8 Mata, umunsi umwe gusa tuhageze, Interahamwe zaraje zifata mama wari wanyiziritseho akoresheje igitenge kugira ngo ntaza kubura.”
“Bamutemye ijosi n’umuhoro ndeba, amaraso ye anyuzuraho. Imyenda nari nambaye yahise yuzura amaraso.”
Ni ubuhamya buremereye bw’ibyo yanyuzemo, ku buryo n’iyo agaruka kuri aya mateka afatwa n’ikiniga.
Yakomeje ati “Naguye mu mirambo nubwo nari nkiri muzima ariko mu kuri nasaga n’uwapfuye. Abicanyi baketse ko napfuye kubera amaraso ya mama yari anyuzuyeho,”
“Bakomeje kwica abantu nta mbabazi. Data na we baramurashe arapfa, mu maso yanjye, ari nako byagendekeye abandi basaza banjye babiri.”
Ababashije kurokoka baje guhungira mu gishanga cya Nyabarongo ndetse hari abagize amahirwe make bagwamo, we aza gusigara inyuma. Mu ijoro bamwe mu baturanyi baje kwinjira mu Kiliziya ngo barebe ko hari ababa barokotse ngo babarwaneho, ubwo Interahamwe zari zimaze kugenda.
Mamashenge aho yari yihishe mu mirambo yumvise ijwi ribaza niba nta waba yarokotse.
Yaje kwinyeganyeza umuntu umwe aramubona, aramuhagurutsa na we aza gusanga abandi mu gishanga. Abatutsi benshi bihishe muri icyo gishanga kugeza ingabo zari iza FPR Inkotanyi zihageze zikabarokora.
Mamashenge yakomeje ati “Ntekereza ko twamazemo nk’ukwezi. Ubwo batugeragaho basanze njye ndwaye.”
Nubwo muri ibyo bihe ibintu byari bikomeye, Mamashenge yakundaga gusubira ku Kiliziya kureba imirambo y’ababyeyi be. Umunsi umwe yaje kugira ibyago abonwa n’Interahamwe, ariko agira amahirwe arazicika asubira mu gishanga cya Nyabarongo.
Ubwo bari bamaze gutabarwa Jenoside ihagaritswe, Mamashenge yongeye guhura na basaza be babiri bakuru na murumuna we umwe. Icyo gihe yakomeje kujya asubira i Ntarama “gusanga” ababyeyi be, ndetse akaba yanararayo.
Yakomeje ati “Ubwo abanyamakuru bambonaga i Ntarama nicaye impande y’ababyeyi banjye bari mu bihumbi bishwe, batunguwe n’imyitwarire yanjye bansaba kubavugisha.”
Ni uko amashusho ye yagiye hanze, byose abyibuka nk’ibyabaye ejo nubwo ari mu myaka 26 ishize. Nyuma ya Jenoside, Mamashenge yaje kwitabwaho na Nyirarume, amufasha gutangira ishuri, Ikigega cya FARG gitangira kumwishyurira.
Yahereye ku ishuri ribanza rya Nyamata nyuma aza kujya mu mashuri yisumbuye, akomereza muri kaminuza aho yarangije icyiciro cya cya kabiri cya kaminuza mu bijyanye n’ubukungu. Gusa yaje guhagarika amasomo atarangije kubera impamvu zinyuranye.
Magingo aya Mamashenge ni umubyeyi w’abana babiri, avuga ko yababariye abishe ababyeyi be, kuko yahisemo kudakomeza kuba imbohe y’amateka.
Ati “Ngomba gukomeza kwiyubakira ahazaza heza n’abana banjye. Nk’abarokotse Jenoside, ntabwo dukwiye kumva ko byaturangiranye.” “Imana idufite imigambi myiza.”
Ashimira Guverinoma ku bikorwa byose yakomeje kubafashamo. Iyo areba ku mashusho yafashwe icyo gihe, Mamashenge avuga ko nibura amufasha gusubiza amaso inyuma ku bihe yanyuzemo.
Ati “Atuma nongera kumva ko ababyeyi banjye turi kumwe. Ubundi nabashyinguye mu mutima wanjye. Numva nduhutse iyo ngize umwanya wo kugenda nkashyira indabo ku mva yabo.”
Mu rwego rwo gushimira ababarokoye, abavandimwe be binjiye mu Ngabo z’u Rwanda (RDF). Iyo basubije amaso inyuma, babona neza ko amateka yabo asharira ariko imbere ho ari heza.


text:
Ni umushinga watewe inkunga n’u Bubiligi binyuze mu kigo cyabwo cy’iterambere, (Enabel), ushyirwa mu bikorwa na Sosiyete y’u Rwanda Ishinzwe Ingufu (REG) binyuze muri sosiyete yayo ishinzwe guteza imbere ingufu (EDCL).
Nk’uko twabitangarijwe n’Umuhuzabikorwa wa gahunda yo gukwirakwiza amashanyarazi mu gihugu, Reuben Ahimbisibwe, ngo uyu mushinga uzavugurura imiyoboro ingana n’ibirometero 194, yongererwe imbaraga ku buryo ibasha guhaza ibikorwa bikenera umuriro mwinshi.
Yagize ati “Iriya miyoboro yubatswe kera abafatabuguzi bacu bataraba benshi, ihabwa imbaraga nke zo gufasha abahatuye gucana no gukora ibikorwa bito bidakenera amashanyarazi menshi. Ubu rero turimo kuyivugurura tuyikura kuri “monofaze” (single phase) tuyishyira kuri tirifaze (three phase)”.
Avuga ko imiyoboro irimo kuvugururwa ari iyubatswe mu turere twa Nyagatare, Gatsibo, Kayonza, Rwamagana, Ngoma na Kirehe.
Ati “Ni umushinga ugamije guha amahirwe abatuye muri turiya turere bafatiye ku miyoboro ya kera kugira ngo na bo babashe kubyaza umusaruro amashanyarazi bahawe. Ikigamijwe muri gahunda y’igihugu yo kugeza amashanyarazi kuri bose, si ugucana gusa no gucomeka utuntu tworoheje hakoreshejwe umuriro muke ahubwo hari no guha amahirwe abaturage bafite imishinga ikenera amashanyarazi afite ingufu nyinshi kubona uko bayitangira ndetse no guteza imbere inganda n’ubucuruzi muri rusange.”
Reuben avuga ko ubu ibirometero bigera kuri 43 by’iyi miyoboro mu Turere twa Nyagatare na Kirehe byamaze kuvugururwa ndetse bishyirwamo n’umuriro.
I Nyagatare ibirometero 31 by’imiyoboro byamaze kwagurwa
Niyonkuru Benoit, umuyobozi w’ishami rya REG mu Karere ka Nyagatare, avuga ko uduce twari dufite imiyoboro ya monofaze turimo Imirenge ya Rukomo, Nyagatare, Katabagemu, Mimuri, Gatunda, Mukama ndetse na Kiyombe ariko imirimo yo kuyivugurura igeze ku kigero cya 80%, ko mu gihe kitarambiranye izaba yasojwe ndetse ko hari n’ibice byamaze kuyagezwamo.
Ati “Ubu igice imiyoboro myinshi yo mu Mirenge wa Mimuri na Karama twamaze kuyisoza ishyirwamo n’amashanyarazi, ubu abafatabuguzi bose bakeneye guhabwa umuriro wa tirifaze barawuhabwa nta kibazo. Ahandi naho imirimo irarimbanije ndetse dufite icyizere ko muri uku kwezi kwa 10 tuzatangira gushyiramo umuriro.”
REG itangaza ko kugeza ubu Abanyarwanda basaga 65.9% bamaze kugezwaho amashanyarazi harimo abafite afatiye ku muyoboro mugari ndetse n’abafite adafatiye ku miyoboro migari higanjemo akomoka ku mirasire z’izuba.


text:
Ubundi abahungu bakunda kwihagararaho cyane ndetse bagakunda n’icyubahiro, bityo ni ba bantu bumva ko iyo bari kumwe n’umukobwa cyangwa bavugana bagomba kwiyubaha mu buryo bugaragara, ikindi kandi abahungu bakunda abakobwa bakorera imbere yabo ibyo bakunda gusa.
Bityo, hari 7 by’ingenzi umukobwa adashobora gukorera imbere y’umukunzi we
1.Wiryana ikinyabupfura gicye imbere y’umukunzi wawe
Ibi ni ukuvuga ngo mu gihe uri kurya wirya nk’inka cyangwa ihene, gerageza ukanje ibyo uri kurya umunwa wawe ubumbye,ku buryo amenyo adashobora kugaragara,abahungu barabikunda.
2.Gabanya urusaku
Ubundi abahungu hafi ya bose ntabwo bakunda umukobwa ugira urusaku,mbese uvuga cyane,gerageza niba uri kumwe n’umukunzi wawe muri kuganira cyangwa aguhamagaye kuri Telefone ushyire ijwi hasi ntuvugire hejuru.
3.Wirya cyane
Iki kintu abahungu aho bava bakagera hafi ya bose baracyanga,niba umukunzi wawe agize atya akagusohokana nko muri Hotel cyangwa muri Restaurent gerageza nibazana ibyo kurya urye ibiryo biringaniye ntubirire kubimara cyangwa ngo urye maze urengere,rya nk’umwali ndagusabye,igirire akabanga.
4.Iga kwicara neza imbere y’umukunzi wawe
Nukuvuga ngo niba wicaranye n’umukunzi wawe wikwicara bijagaraye ,ngo wicare utandaraje yewe niyo waba wambaye Ipantalo,ibuka ko uri umwali kandi ukwiye no kwiyubaha,abahungu ntibakunda umukobwa wicara bijagaraye.
5.Wivuga amagambo menshi
Iyi ni igingo nziza kandi ikwiye gukurikizwa nja buri mukobwa wese wumva ashaka kuba uw’igikundiro,nukuvuga ngo niba uri kumwe n’umukunzi wawe wihurutura amagambo menshi,ahubwo wowe icyo uba usabwa ni ugutuza maze ukamutega amatwi ari nako unyuzamo ukamwenyura hanyuma ukamusubiza ibyo akubajije cyangwa ukamubwira ibiri ngombwa ko yumva..!abahungu banga umukobwa uvugaguzwa.
6.Wikwifata nk’umuntu ubizi byose
Umva nkubwize ukuri,ntabwo abahungu bakunda umukobwa wigira bamenya,mbese werekana ko ibintu byo se abizi,niyo waba ubizi wimwereka ko ubizi ahubwo igire nk’umuntu utabizi,ugasanga umuhungu ari kukwereka ibyo ukora maze ugatangira kumunyomoza ahubwo ukanjya kumwigisha uko bikorwa,icyo gihe umuhungu ahita abona ko wamupinze wowe tuza maze ukore ibyo akubwira.
7.Reka gukoresha amagambo akocamye
Nukuvuga ngo hari nk’igihe umusore asohokana umukobwa bakanjya nko gufata ahantu icyo bashyira mu nda,noneho mu gihe bahageze ukajya kumva ukumva umukobwa asifuye umuntu ukora aho,cyangwa aramuhamagaye,icyo gihe nta kinyabupfura uba werekanye ndetse nuwo uhamagaye uba umusuzuguye,ahubwo wowe icyiza nuko byibura wamanika ikiganza hejuru cyangwa ukamusanga aho ari maze ukamwongorera.
Martin MUNEZERO


text:
Huye: Abakobwa biga ubukanishi barasaba bagenzi babo gutinyuka imyuga yose
Yanditswe na Nshimiyimana Emmanuel
Bamwe mu bakobwa bahisemo kwiga gukanika imodoka ndetse na za moto mu Karere ka Huye, baributsa bagenzi babo ko nta mwuga n’umwe wagenewe ab’igitsina rukaka, bakemeza ko bizeye ko byanze bikunze bagize amahitamo meza azabafasha kwiteza imbere.
Mu kiganiro kihariye n’Imvaho Nshya yagiranye n’abakobwa 2 b’abakanishi, bagaragaje ko bagize amahirwe yo kwemererwa guhitamo kwiga imyuga bashaka, ariko bakavuga ko abakobwa biga imyuga bakiri bake.
Bavuga ko abenshi bagifata uyu mwuga nk’uw’abigitsina gabo, ndetse n’aba babiri ngo hari ababajya mu matwi bagamije kubumvisha ko bahisemo imyuga itabakwiriye.
Ni abakobwa batorezwa mu gakiriro ka Rwabayaganga gaherereye munsi y’isoko ry’umujyi wa Huye, bemerewe kwishyurirwa n’ubuyobozi bw’Akarere ka Huye ku bufatanye n’abafatanyabikorwa babemerera guhitamo umwuga bifuza kwiga mu gihe cy’amezi 6, ariko bo baza guhitamo ubukanishi.
Mukakarangwa Valentine w’imyaka 20 wanarangije amashuri yisumbuye, atuye mu Kagari ka Matyazo mu Murenge wa Ngoma, akaba yiga ubukanishi nyuma yo guterwa inkunga n’Akarere n’abafatanyabikorwa basabye ko buri wese w’urubyiruko udafite icyo akora ubishaka yahitamo umwuga ashaka akishyurirwa.
Yagize ati ‟Twari abakobwa benshi ariko 2 ni twe gusa twahisemo kwiga gukanika, nyamara abenshi bahisemo imyuga bavuga ko yoroheje natwe bakajya batubwira ko twahisemo umwuga w’abagabo.
Ariko ikiza ni uko natwe tubishoboye kandi abahungu twigana ntabwo baturusha kuko tubyiga tubikunda kandi twarabihisemo tubishaka.‟
Yunzemo ati ‟Ariko abaguca intege ntabwo babura ariko kubera ikizere umuntu aba yifitiye wigana umwete kandi ukumva ko ntacyo umuhungu yakora ngo wowe kikunanire kandi mwese mufite amaboko kandi mutekereza, ariko kandi burya iyo ukoze ikintu ugikunze n’Imana ikiguheramo umugisha. ‟
Agaruka ku mpamvu y’amahitamo yavuze ko yahisemo uyu mwuga kuko yawubonagamo amahirwe adakwiye guhezwaho, ati ‟Nahisemo umwuga mbona ko wamfasha kwiteza imbere nkabasha guteza imbere n’umuryango wanjye vuba.
Singaya ibyo abandi bakora ariko iyo udodeye umuntu si kimwe no gukora imodoka, kuko ushobora gukora ikintu gito bakaguha ibihumbi 5 bitagutwaye umwanya munini. ‟
ku rundi ruhande kandi avuga ko yahisemo ubukanishi kuko abona abakobwa bari muri uyu mwuga bakiri bake ugereranyije no mu yindi myuga.
Avuga ko mu gihe gito amaze yiga amaze kumenya byinshi
Ati ‟Mu gihe maze niga kitari kinini maze kumenya byinshi kuko maze amezi 3 ariko maze kumenya gutera ijeke kandi naje ntabizi, sinarinzi no kuba nakwatsa imodoka ariko byose ndabizi uje gukoresha imodoka sinananirwa kuguhindurira ipine ryatobotse.
Narikora kandi nizera ko mu gihe gito nzaba namaze kumenya no gutwara imodoka ninashaka uruhushya rwo gutwara imodoka binyorohere.‟
Uyu mwari avuga ko hari byinshi bidasaba ubumenyi bw’igihe kirekire kuko avuga ko ashobora no gukora feri z’imodoka, gusa ngo akaba ashyize imbaraga cyane mu kwiga uburyo bwo gukora moteri kuko byo ngo bisaba gufata umwanya no kwitonda.
Avuga kandi ko umukobwa ufite intego agera kuri byinshi kuko ngo atarangarira ibibaye byose mu mugi nk’uko bishobora kurangaza abahungu bamwe na bamwe.
Ati ‟Twebwe tuva mu rugo tukaza mu igaraje tukagenda hari aho badutumye ariko muri rusange tuguma hano. ‟
Asaba abakobwa bagenzi be kwitinyuka bakumva ko nta mwuga ugenewe abahungu bonyine ngo bumve ko bo hari ibyo bo batashobora.
Ati ‟Icyo nasaba abakobwa bagenzi banjye icya mbere ni ukwitinyuka bakumva ko nabo bashoboye ikibabuza gusa ni ukwitinya. Icya mbere ni ugukora bumva ko bya bindi ngo ibi ni iby’abahungu, ibi ni abakobwa ibyo bitakibaho, icya mbere ni ubushake kandi dukwiye gushyira hamwe tugafatanya y’abahungu n’abakobwa.‟
Ibi kandi binasa n’ibivugwa na mugenzi we, Uwamahoro Louise w’imyaka 27 utuye mu Kagari ka Kaburemera mu Murenge wa Ngoma, wari waravuye mu ishuri ageze mu mwaka 2 w’amashuri yisumbuye.
Nawe yemeza ko ibyo umuhugu yakora n’umukobwa yabikora ariko akemeza ko ik’ibanze ari ugutinyuka.
Ati ‟Nahisemo uyu mwuga kuko numvaga byinshimiye mbishaka kandi icyo umuhugu yakora n’umukobwa yagikora icya mbere ni ukwigirira ikizere ukumva ko icyo ushaka uzashyiraho imbaraga ukakigeraho kuko burya gushaka ni ko gushobora, iyo wumva ko ikintu utazagishobora n’ubundi ntabwo ugishobora.‟
Uwamahoro avuga ko yasanze abenshi mu bakobwa bakitinya ariko akibutsa ko nta mpamvu yo kwitinya yakabaye igihari.
Ati ‟Akenshi abakobwa bumva ko bakwiga imyuga idasaba imbaraga batekereza ko yoroshye ariko no mu bukanishi nta gikomeye wavuga ko umukobwa atashobora kuko icya mbere ari ugutinyuka n’umwete wo gukora icyakuzanye ukumva ko ukwiye kukiga kandi ukakimenya. ‟
Yakomeje agira ati ‟Ntabwo nashoboraga kwiga kudoda kuko nabonaga abakobwa bose ari byo birukiramo ari benshi cyane, ariko mu bukanishi nabonaga nta bakobwa mpabona kandi naho hari amahirwe.
Ariko ahanini icyatumye mbuhitamo ni uko nari mbukunze, nari nsanzwe mbisaba mu rugo ku mahirwe mbona ubufasha.‟
Uwamahoro avuga ko iyo arebye n’abahungu batangiranye asanga bose banganya ubuhanga, akemeza ko nubwo abakobwa ari bake ariko badasigara inyuma, bityo agakomeza asaba abakobwa kwitinyuka no kwibwira ko hari ibyo batashobora.


text:
Inkuru ya
NYIRINKINDI André
Muri iyi nyandiko, tuzinduwe no kubasangiza ubutumwa Nyirinkindi André, umuhinzi ushaka kubigira umwuga, yifuje kugeza ku basomyi b’uru rubuga no ku bandi basangiye ikibazo cyangwa se bamufasha gusobanukirwa neza iby’inkunga za Leta mu buhinzi,bigenda bigaragara ko zisigirije by’ubufindo.
We ngo atangazwa n’ukuntu gahunda nyinshi za Leta baziheruka bazitaka mu manama no mu biganiro ku maradiyo, ariko byagera mu giturage iwabo bikaba ibindi. Mu kanya gato cyane ngo ibyari gahunda nziza bihinduka amagambo asize umunyu. Ikibabaje ni uko nta n’uwemerewe kuvuga ko atari byo cyangwa ngo asobanurirwe niba ibyo babwiwe mbere byarahindutse.
Ngo mu biganiro binyura ku maradiyo, iby’izo nkunga abayobozi bakuru babivuga neza rwose. Ariko iyo bigeze mu nzego z’ibanze cyangwa z’Akarere, ugirango nta bisobanuro bahawe cyangwa hari impamvu zibatera kubyirengagiza. Ubwo ba Rwiyemezamirimo na bo baboneraho bakagora abaturage, iyo batabunamyeho.
Inkunga ku mashini zivomerera imyaka
Nyirinkindi ngo yari yishimiye cyane inkunga ya Leta ku mashini zivomerera imyaka. Yari yizeye ko agiye guhagarika no gukemura bidatinze ikibazo cyo kudahinga mu Mpeshyi kandi ari bwo business y’ubuhinzi igenda neza. Ntiyatinze kubyitabira no kubyirukamo kuko 50% asabwa atari kuyabura.
Yageze mu Mudugudu bati zana icyemezo cy’iyandikisha ry’ubukode n’amasezerano y’ubukode…Arabitanga ye!Bati ngiyi « proforma invoice » uzajyana muri SOCOSE Ltd. Ubwo yahise yibwira ko ari umwe muri abo ba Rwiyemezamirimo yumvise mu biganiro byo kuri Radio ko bakorana na Leta mu kugeza izo mashini ku bahinzi.[embeddoc url= »https://kubahonet.files.wordpress.com/2020/01/6d21c-icyemezo-001.jpg » viewer= »google »]
Mu minsi itatu yari yageze aho kuri SOCOSE. Na bo bamwakira neza cyane pe. Bamuhaye icyemezo cy’iminsi mirongo 30, ataha yirya icyara ngo buriya mu kwezi gukurikiyeho ntazongera gutaka izuba. None kuva tariki ya 27 Kamena 2017 kugera tariki ya 27 Kanama 2018(umwaka urenga!), amaso yaheze mu kirere. Uko agiye kwibutsa, igisubizo ni kimwe: tegereza! Byamuciye intege ku buryo n’iby’imashini zihinga bari kwamamaza atakibyitabira. Dore uko abyivugira…
Inguzanyo ya Banki na yo ni amahirwe!
Nyura ku mirima ya bake izi gahunda zagezeho( n’ubwo ari nka 2% mu Murenge wacu), nabona ukuntu imyaka yabo imeze neza, nkabura uwo mbaza uko nabigenza kugira ngo nanjye niyongere kuri uwo mubare. Kandi numva ibintu nk’ibi bidakwiye kubamo ruswa.
Namaze kurambwira ntekereza kugana amabanki ngo nake inguzanyo isimbura iyo nkunga. Nabyo nsanga ari ibibazo. Uretse abafite amamiliyoni, naho rubanda rugufi ntibyoroshye kubona inguzanyo muri Bank. Ugerayo, watanga umushinga bakaguca 15000 yo kujya kureba ingwate! Bahagera bakareba hejuru ngo tuzakubwira!
Natangiye mu kwa 4 nibwira ko mu mezi atatu bizaba birangiye, none ukwa 9 kwikubisemo. Ari inkunga ya Leta, ari inguzanyo, byose bibaye kimwe. Niba hari uzi izindi nzira nanyuramo, azanyibire akabanga. Nizeye ko abayobozi b’uru rubuga bazaduhuza.
By NYIRINKINDI André/Gasabo District


text:
Ndi Alicia ngarutse kubakomereza inkuru y’ubuzima nanyuzemo bingoye cyane. Ejo nasize ndi kubabwira ko Chris yari yafashe umwanzuro wo kuvuga ko inda ntwite ari iye. Ntabatindiye mureke mbakomereze uko byaje kugenda.
Ubwo hari ku wa gatandatu mu masaha ya mu gitondo nibwo Chris yari yafashe umwanzuro wo kubibwira ababyeyi be. Nanjye naracecetse mbyereka Imana kuko niyo icira umuntu inzira kandi nibyo tubona ko bidashoboka nk’abana b’abantu kuri yo birashoboka.
Ubwo ababyeyi bari muri salon nibwo Chris yagiye nawe yicarayo ubwo nanjye aho nari ndi hanze agatima karateraga. Babonye Chris asa naho hari icyo yashakaga kubabwira niko kumubaza maze Chris arerura ababwira iby’inda ntwite gusa papa we ntiyigeze atungurwa kuko yasaga nkaho yari abizi.
Mama we byaramucanze yumva biramurenze abura icyo yabwira Chris, ariko mu byukuri papa we yari afite amakuru ahagije kuri njye n’inda ntwite,kuko yamenye ko ntwite inda ifite amezi atatu, yabwiye Chris ko inda ntwite atari iye.
Ako kanya bahise bampamagara ngo nze ntange ibisobanturo kandi ntagize icyo nyura ku ruhande. Chris akajya ambwira mu marenga ngo mvuge ko ari iye, mu byukuri nabonye bidakwiye mvugisha ukuri mbabwira n’impamvu nabibahishe ko ari uko nari mfite impungenge ko bashobora kunyirukana.
Babajije Chris impamvu yababeshye ababwiza ukuri ko ankunda kandi yumvaga nta yandi mahitamo yari afite. Mama we yashyize mu gaciro nk’umubyeyi yumva ko abana bashobora gukosa ariko atari ngombwa kubatererana.
Papa Chris nawe yafashe umwanzuro wo gukurikirana wa mugabo wari wamfashe ku ngufu agatuma mpura n’icyo kibazo cyo gutwita nkiri muto. Abagenzacyaha baje kubikurikirana neza nuko bamuca amafranga baranamukatira kuko ibyo yari yakoze bitari bikwiye.
Nemerewe gukomeza kuba aho gusa igihe bari mu iperereza ku mibereho yanjye ,nabahishe i wacu kuko numvaga ntagomba gushyira mukadata mu byago. Nakomeje kuba aho, igihe inda imaze kugira amezi arindwi naje kugira ikibazo cyo kuribwa cyane nuko banjyana kwa muganga. Umuganga yavuze ko umwana nakomeza kuguma munda ari buze gupfa niko gufata umwanzuro wo kumbaga, ariko naje kubabazwa cyane nuko umwana nari ntwite ataje kuba muzima kuko yari yanavukiye amezi atuzuye byari bigoye cyane ko yabona ubuzima.
Baranyihanganishije nanjye ngera aho ndiyakira. Namaze ukwezi n’igice nkiri mu bitaro narananutse cyane bishoboka pe, aho nari nabazwe hatinze gukira. Naje kuva kwa muganga mu mezi abiri nari maze kugarura akabiri meze neza nkuko nahoze mbere. Gusa mu gihe cyose nabaye aho sinigeze menya amakuru ya Papa, nabaye ndetse ibyo kumutekerezaho cyane.
Chris twakomeje kubana nk’ibisanzwe nirengangiza iby’urukundo yankundaga dukomeza kubana nk’abavandimwe, ariko nawe ntacyo byari bimutwaye. Byabaye ngombwa ko Chris ajya gukomereza amashuri ye hanze nanjye nkomeza kwiga. Bamfataga nk’umukobwa wabo, urukundo rwose rwa kibyeyi nararubonaga. Narize nkajya nsinda neza nk’ibisanzwe kugeza ndangije umwaka wa gatandatu w’amashuri yisumbuye.
Iyo myaka yose ntago nigeze menya amakuru ya papa kuko sinigeze mbifatira umwanya kuko icyo narebagaho yari amasomo gusa ibindi bikaza nyuma. Chris yazaga rimwe mu mwaka bakongera agasubirayo ariko twari twaragiranye isezerano ko ariwe tuzashakana n’ababyeyi be babizi. Yaje kurangiza amasomo ye abona akazi keza nibwo yafashe umwanzura wo kujya yibana ariko akajya aza kudusura.
Nageze aho nanjye ntangira kumukunda cyane urukundo rwacu rurakomera ababyeyi be bakanezezwa n’ukuntu njye nawe dukundana bambwira ko ngomba kwiga icyiciro cya gatatu cya kaminuza mbana na Chris ariko sinazuyaje kuba nabyemera.
Naje gupanga gusura Chris aho yabaga, nawe yari yapanze ko ari buze kunyerekana mu nshuti ze n’abo bakorana bose. Uwo munsi wabaye amateka kuri njye kuko nawugiriyemo ibyishimo byinshi birimo n’amarira. Wambereye umunsi ntakekaga kuko naje kubonamo ikintu gitangaje bityo ntagira no kurira abari aho bibaza icyo mbaye, ariko nubwo narize yari amarira y’ibyishimo ubwo nari mbonye uwari umubyeyi wange uwo munsi…………..
Mureke nzagaruke mbabwira uko naje guhura na papa muri Episode ikurikira ishobora no kuba ariyo yanyuma gusa wibuke ukore share n’inshuti yawe ibashe kubona iyi nkuru


text:
Muri iyi nyandiko,tugiye kugerageza gusubiza ikibazo cy’umwe mu basomyi b’uru rubuga.Nk’uko yabyifuje,ntitumuvuga izina.Icyakora turakoresha impine kugira ngo we yiyumve kandi amenye ko ubutumwa bwe bwatugezeho koko.
N.F.:Abasore bakiri bato njya mbona bantinya.Kandi rwose ntako ntagira ngo ngumane itoto pe.Nkora uko nshoboye ku buryo hatagira abamvugiraho ko ndi nyogokuru.
Cyakora n’ababyeyi banjye ubona baratangiye guhangayika.Nanjye iyo ndi mu cyumba iwanjye ndicara nkibaza iki kibazo:ku myaka 35, nacikanywe n’ibyara ku buryo nta musore waba ukimbengutse?
Akomeza, agira ati « Biragoye kubona uwo tukiganiraho,kuko abo tungana abenshi barashatse,abandi barahetse;baba bavuga ibibazo by’ingo zabo.Sinabaza na muganga kuko numva atari uburwayi.No gusenga nsigaye numva byarandambiye.Ni yo mpamvu niyambaje bene uru rubuga, kimwe n’abandi basomyi. »
Turagushimiye cyane N.F. kuba waratinyutse kutugezaho ikibazo cyawe.Niba utaragira uwo mubwirana imitoma ngo imitima itere yikirizanya,twizere ko utazatinda kubona ukubaza izina mbere y’imyaka y’ishiraniro(ménopause).Urumva ko utamufite,n’ibyo twakubwira ntacyo byakumarira.
Turagerageza kugusubiza twifashishije inyandiko z’ubushakashatsi butandukanye.Nk’uko byasohotse muri « British science festival »,ngo burya ku myaka 30,umugore cyangwa umukobwa aba asigaranye intanga-ngore(ovules)zingana na 12% naho ku myaka 40 zikaba 6%cyangwa 3% kuri bamwe.
N’abagabo kandi ni uko, kuko hejuru y’imyaka 40 na bo intanga zabo zigenda zita ingufu bihagije.Kuri bose,imyaka 35 ni igihe cyiza cyo kubyara abana bafite imbaraga.Nyuma y’aho, n’iyo umugore bamuteramo intanga(fécondation in vitro),ingaruka aba ari nyinshi kuri we no ku mwana.
A lire: Age limite de tomber enceinte
N’ubwo ntawe ugera kuri iyo myaka abishaka,ngo guhera ku myaka 43,ibyago byo gukuramo inda cyangwa gukubita igihwereye(fausses couches)biba bingana na 30%.Naho hejuru ya 45 ngo amahirwe yo kubona akana ni make cyane(0%),n’akaje kakaza imburagihe,kadakuze(prématuré)cyangwa gafite ya ndwara yitwa trisomie 21(mongolie).
Abakurambere babivuze ukuri ngo « Kurya ni kare! » Aharenze aho hazaba ari ah’ibitangaza.Kandi na byo bibaho!No gutegereza si bibi.N.F nawe rwose tukwifurije guhirwa.
By P.B


text:
Menya ibintu 5 abakobwa n’abagore bakunda ko babwirwa n’igitsinagabo cyane no kurusha ijambo ‘ndagukunda’.
Mu bisanzwe, Igitsinagore (Abakobwa n’abagore) bakunda kubwira Ijambo ‘Ndagukunda’ cyangwa se uburyo ari beza cyane mu gihe babibwirwa n’abagabo, Ariko burya hari ibindi bintu bakunda kubwirwa kurusha iryo jambo
Gushimisha umugore cyangwa umukobwa ubundi si ibintu bigoye mu gihe cyose uzi uburyo ndetse n’igihe nyacyo cyo kumubwirira ibintu yishimira kubwirwa, Hano twabateguriye ibintu cyangwa se amagambo abakobwa n’abagore bishimira kubwirwa n’igitsinagabo kurusha n’ijambo ‘Ndagukunda’ ubwaryo.
1. Igitekerezo cyawe kuri we: Igihe cyose umukobwa akenera ko umusore cyangwa umugabo amubwira uko asa cyane cyane igihe yahinduye n’umusatsi cyangwa se yambaye neza, Iyo bibaye byiza ukamubwira ko asa na bicye ndetse umukundira uko aberwa cyane.
2. Sinzigera nkusiga: Iri jambo rinyura amatwi ye mu buryo bukomeye buruta kumubwira ndagukunda, Kumubwira ko umukunda bizamushimisha ariko kumubwira ko utazigera umusiga bizatuma yumva ko akunzwe cyane.
3. Utuma Nishima: Iri ni ijambo ushobora kumva ko ari rito ndetse risanzwe, Nyamara mu matwi y’umugore cyangwa umukobwa risobanuye Urukundo rwa nyarwo, Uyo uhora urimubwira bimugaragariza ko umukunda cyane ko uhora wifuza kuba uri kumwe nawe kugirango agushimishe. Ikindi bimugaragariza ko nawe imbaraga zo kugushimisha akoresha zidapfa ubusa.
4. Umuryango wanjye uragukunda cyane: Iteka ryose umukobwa ahora yifuza kwishimirwa n’umuryango w’umusore umutereta, Bityo Iri jambo rikomeza ndetse rigatuma urukundo agufitiye rwiyongera, Ariko nanone ukabimubwira ari nako kuri, Kuko akenshi akunze guhita atangira kwikorera igenzura rye, Ko ibyo umubwira aribyo.
5. Ni wowe hazaza hanjye: Ubusanzwe urukundo rwa nyarwo kandi rw’abakuze rwakaranzwe no kubwirana amagambo y’abakuze, Iyo ukundana n’umukobwa uba ufashe inshingano zo guharanira ko yazakubera umufasha bityo uba ubonye impamvu yo gutuma uvunika ushakisha ahazaza heza hawe na we, Bityo rero uba ugomba kumubwira ko ari mu mpamvu zituma uvunika kugirango muzagirane ahazaza heza, Iri jambo riba rifite uburemere no kurusha ‘Ndagukunda’ kuko hari n’abavuga ‘Ndagukunda’ ariko ntiherekezwe n’ibikorwa.
Nshuti zanjye kubaka urukundo rufite intego ni kimwe no kubaka urugo, Bityo bisaba ubwitange ndetse no gucanira bugufi, Kwigana hagati yanyu mukamenya ibibashimisha ndetse n’ibyo mudakunda, kugirango bibafashe kudashwana, Byose hamwe no kwizera no kwiyambaza Imana bizabafasha kubaka urukundo rushikamye rufite intego ndetse n’ingo zubatse ahakomeye. Ndabifuriza amahirwe rero mwe mwese musoma inkuru zacu, Abaduha ibitekerezo ndetse n’abazigeza ku yindi mbaga nyarwanda, Imana ibishimire!


text:
Muraho neza, ngarutse ngira ngo mbakomereze inkuru yanjye nkuko nabibasezeranije. Muri episode 1 twayirangirije aho nari maze guhura n’abasore bigeze kunyaka isakoshi, ariko njye sinari nabamenye.Mureke mbakomereze.
Ako kanya nahise mbona agahinda mu maso yabo nuko mbasaba ko bambwira icyo banshakira dore ko nari ntaramenya abo ari bo.
Umwe muri bo yahise abwira ati” Mu byukuri nubwo tutarakubwira icyo tugushakira, reka njye mbanze ngushimire. Nanejejwe cyane n’uburyo watwakiriyemo. Ibyo aribyo byose wari ufite gahunda zawe ugiyemo ariko kuba wicishije bugufi ukemera kudutega amatwi ni iby’agaciro, akarusho ukatugurira n’icyo kunywa utitaye kubo turi bo sinashidikanya ko uri umukobwa mwiza kandi ufite umutima wa kimuntu.”
Amagambo y’uwo musore yankoze ku mutima, numva ndamunezerewe cyane. Gusa nari mfite amatsiko y’ikintu banshakiraga, maze mugenzi we ahita ambwira ati” Tutagutindiye, ntago ngiye gusubiramo ibyo mugenzi wanjye yavuze kuko ngiye kugira icyo nkubwira.Ikintu nyamukuru twagushakiraga ni ukugusaba imbabazi.
Ikigaragara cyo ni uko utigeze utumenya kuko iyo uba watumenye ntiwari kutubaza icyo tugushakira. Nitwe ba basore bigeze kugutwara isakoshi ubwo byari nijoro. Uriya musore waguturutse inyuma nawe ni mugenzi wacu, ariko kuko yakubonaga kenshi nubwo atari azi i wanyu, yatubwiye ko yagukunze cyane nta mpamvu yo kuguhemukira.
Twaramwumviye nk’inshuti yacu tumuha isakoshi ngo azaze hamwe ukunda guca agusubize isakoshi yawe. Gusa ndabona warayibonye kuko iyo telephone yari irimo.”
Bamaze kumbwira gutyo nubwo isakoshi yanjye ntigeze nyihabwa, nabashimiye umutima w’ubutwari bagize wo kuza kunsaba imbabazi. Nirinze kubabwira ko ntigeze mbona isakoshi yanjye kuko nacyekaga ko byabateranya na mugenzi wabo kandi ashobora kuba yaranshatse akambura.
Nagize amatsiko yo kuba nababaza impamvu banyibye isakoshi, mbabaza niba n’ubusanzwe ari abajura. Bambwiye impamvu ibibatera byose bambwira ubuzima butoroshye banyuzemo numva ndababaye cyane. Natangiye gushima Imana mu mutima wanjye, muri abo basore bose nta numwe wagiraga umuryango. Bose bagarukiye mu mashuri yisumbuye. Umwe muri bo ntiyigeze anayarangiza.
Nababajije aho uwo mugenzi wabo wundi ari ,banyemerera ko ku munsi uzakurikiraho bazamunyereka. Nabahaye nimero yanjye ya telephone bazanshakaho mbaha n’amafaranga ibihumbi 30 nari mfite maze ndabasezera ndataha.
Nageze mu rugo negera mukuru wanjye ndabimubwira byose, anyita ikigoryi muri make amfata nk’umuntu wabuze ubwenge. “Ese Cari uri umusazi cyangwa wabuze ubwenge tukujyane kwa muganga? Urifata ugaha amafranga angana atyo abantu bakwambuye isakoshi yawe ,nayo ubwayo utarayibona? Ubwo se niba bagutetse imitwe kugira ngo bagukuremo ayo mafranga?”
Nanze kugira byinshi mubwira kuko hari ibintu byinshi tutajyaga twumvikana, nirinze guterana nawe amagambo maze nigira mu cyumba cyanjye. Ntangira kwibuka iby’ubuzima bwa ba basore, muri njye numva ngize umutwaro wo kubasengera. Narapfukamye ntangira kuganira n’Imana, hashira umwanya munini ndangije gusenga mpita njya gukaraba mvayo, njya ku meza nyuma yaho mpita ndyama kuko mu gitondo nari mfite kujya ku ishuri.
Bukeye bwaho ndi ku meza hamwe n’ababyeyi banjye ndetse n’abavandimwe banjye babiri aribo Lyvine na Aline,Aline mukuru wanjye aba azamuye ikiganiro cy’ibyo namubwiye kuri ba basore. Papa na Mama barandakarira cyane ariko sinagira icyo mbivugaho ndabihorera maze nigira ku ishuri.
Amasaha y’ishuri yararangiye igihe cyo gutaha kiragera gusa ku ishuri hakaba hari umuhungu witwa Alain wankundaga cyane, I wabo wa Alain nabo bari abakire cyane dore ko Papa we yari inshuti ya Data.
Alain yari umuhungu mwiza gusa ntago imico ye yanyuraga, yari umuhungu unywa itabi ndetse n’inzoga ikindi kandi yarirataga cyane. Akumva ko ariwe urenze mu kigo cyose dore ko n’abakobwa bamukundaga cyane bitewe n’ukuntu yari mwiza kandi akagira n’amafaranga.
Gusa nubwo yankundaga njye sinigeze mwiyumvamo habe na rimwe. Iyo twatahaga wasangaga antegerereje ku marembo ngo antahane kuko yagiraga imodoka ariko njye numvaga ibyo ntacyo bimbwiye. Ahubwo nashakaga uburyo ntaha kare kugira ngo atambona kuko iyo natahaga ntinze yarantegerezaga. Uwo munsi natashye kare kugirango ataza kumbona.
Naratashye ngiye kubona mbona mpamagawe na nimero ntazi, numva ni ijwi ry’umusore ntazi. Maze aranyibwira “Ndabizi ntago wamenye, nitwa Bruce nkaba ndi umwe muri ba bahungu bigeze kugutwara isakoshi. Ndi umwe waguturutse inyuma rero bagenzi banjye nibo bampaye numero zawe.”
Numvise ngize amatsiko yo kukubona maze……….
Loading…
ni ahejo muri Episode 3 mbakomereza uko byaje kugenda.
Gusa niba wumva iyi nkuru ari nziza kora Share n’izindi nshuti zawe zibashe kuyibona
Murakoze!


text:
Archie Williams warekuwe muri 2019 nyuma yo kumara imyaka 36 afunze nyamara ari umwere, yakabije inzozi ze yagize afite imyaka 12 zo kuzaririmba mu irushanwa rya America’s Got Talent.
Archie Williams yafunguwe tariki 21 Werurwe 2019 akaba yari yarafunzwe mu 1982 azira ibyaha byo gufata ku ngufu n’ubwicanyi, nyamara ntabyo yakoze ahubwo harabayeho kumwibeshyaho nk’uko nyuma ibimenyetso byafashwe hifashishijwe ikoranabuhanga rya DNA byabigaragaje.
Mu mpera z’umwaka ushize wa 2019 nibwo yaririmbiye abantu abanje kubabwira ubuhamya bw’ibyamubayeho byo gufungwa imyaka hafi 37 nyamara arengana, akurikizaho indirimbo yaririmbye mu ijwi ryanyuze abamwumvise, maze batangazwa n’iyo mpano yapfukiranywe n’ibyo byago byamubayeho, ariko abari aho bose baramwihanganisha kandi bagaragaza ko bamushyigikiye, babigaragaza basubiramo izina rye ’Archie’.
Uwo muririmbyi Archie Williams avuga ko yatangiye kuririmba afite imyaka 12 kandi ko yari afite intego yo kuzaririmbira imbere y’imbaga iba iteraniye muri ibyo birori bya America’s Got Talent byo kugaragaza abahiga abandi mu mpano zitandukanye harimo n’abanyamuziki.
Ubwo yaririmbaga muri ayo marushanwa yacaga kuri Televiziyo y’igihugu, yagize ati “Nifuje kenshi kuririmbira ahantu nk’aha, none birabaye, Imana ishimwe! Sinatekerezaga ko nabigeraho, nari nzi neza ko ndi umwere, nta cyaha nakoze, ariko kuko nari umwana muto w’umwirabura, nta bushobozi bw’amafaranga nari mfite bwo guhangana n’ibyemezo bya Leta ya Louisiana.”
Williams avuga ko gukunda umuziki no kuririmba ari byo byatumye adacika intege kugeza ubwo yasohokaga muri gereza agifite imbaraga.
Avuga ko nubwo yari afunze, mu mutima we yakomeje kubaho nk’aho adafunze kuko yari azi ko arengana, ndetse mu gihe yumva acitse intege, kuririmba bikamwongerera imbaraga ndetse bikamuha n’amahoro.
Archie Williams yafunzwe afite imyaka 22 y’amavuko, ubu akaba afite imyaka 59.
Inkuru y’uyu mugabo yongeye gusakara muri iyi minsi ubwo abategura amarushanwa ya America’s Got Talent bashyiraga amashusho ya Archie Williams ku mbuga nkoranyambaga aririmba, anatanga ubuhamya bw’ibyamubayeho, baboneraho no gutangaza ko iri rushanwa rigiye kongera kugaruka.
Reba hano Video ya Archie Williams atanga ubuhamya, anaririmba indirimbo ya Elton John yitwa ‘Don’t Let the Sun Go Down on Me’


text:
Nyakubahwa Yuvenali Habyarimana , Perezida w’Urwanda wishwe mu ijoro rya le 06/04/1994
Ubundi ibintu iyo bijya kudogera, abantu birengagiza umuco bazi neza. Hari uyobewe ko mu migenzereze y’abantu barezwe neza, iyo umuntu apfuye bavuga ibyiza yakoze, ibyo atatunganije bakabyihorera nk’uko abalatini babivuga ngo « Nihil de mortuis nisi bonum »(Des morts, il ne faut parler qu’en bien). Abayoboye Urwanda bo ntibagira ayo mahirwe yo kuvugwa neza bamaze kwitaba Imana. Wagira ngo uko bagenda basimburana baragana ibibi nk’abamennye urusyo. Uwo muco mubi wari ukwiye gucika. Cyane cyane noneho ko Ingoma ya FPR yazanye agashya: ntivuga gusa ibibi abakuru b’igihugu bayibanjirije bakoze, igerekaho no kubahimbira ibyo batakoze. Urugero ni nka Perezida HABYARIMANA bagerekaho jenoside yakorewe Abatutsi mu 1994 kandi twese tuzi neza ko iyo jenoside itari gushoboka Habyarimana akiyobora Urwanda, ikaba rero yarakozwe atakiriho. Buriya koko kumugerekaho ko yangaga Abatutsi si ukumukabiriza ?
I. Perezida Yuvenali HABYARIMANA na Musenyeri Aloyizi BIGIRUMWAMI
Yuvenali HABYARIMANA yavukiye i Rambura le 8/3/1937. Icyo gihe Aloyizi BIGIRUMWAMI yari padiri mukuru i Muramba, ariko ashinzwe no gutangiza bundi bushya paruwasi ya Rambura yari yarashinzwe mu w’1914, ikaza guhagarara igihe cy’intambara ya mbere y’isi n’inzara ya RUMANURA (1916-1918). Yohani Batista NTIBAZIRIKANA, se wa HABYARIMANA, yari umukateshisti i Rambura, kandi na sekuru RUGWIRO yari yarakoze mu Bapadiri Bera (Pères Blancs, Missionnaires d’Afrique). Ni uko bamenyanye. Sinzi uko babanye igihe umwe yari ministiri w’ingabo n’umugaba mukuru wazo; undi ari umwepiskopi wa NYUNDO.
Ariko uko babanye guhera mu w’1974 ; umwe amaze kuba umukuru w’igihugu, undi amaze kwegura ku buyobozi bwa diyosezi ya NYUNDO, byo narabibonye ; n’ubwo ntahamya ko nabibonye byose. Wagiragango ni umwana na se. Muri iyo myaka ni bwo nanjye nari ntangiye kwiga mu iseminari nto ya Mutagatifu Piyo wa 10 ku Nyundo. Hafi buri mwaka, Musenyeri BIGIRUMWAMI yabaga afite yubile ahimbaza : imyaka 25 cg. 50 y’amavuko, y’ubupadiri cg. y’ubwepiskopi. Umutumirwa wambere, umukwe mukuru buri gihe yabaga ari perezida HABYARIMANA. Ntabwo yazaga imbokoboko. Umunsi umwe yaje yitwaje ivatiri y’umutonore, Peugeot 304 y’umweru yo gutura musenyeri BIGIRUMWAMI. Undi nawe akamutura ibisigo, akamuha n’umugisha. Hagati y’ibyo bihangange byombi, umwana na se, Musenyeri Wenceslas KARIBUSHI, ushobora kuba ngo yari n’Umutwa w’Umusyete (nta kibi, nta n’igitutsi kirimo) akavugishwa. Yigeze gutangira ijambo yari ahawe avuga ngo “Nyakubahwa, Nyagasani Perezida wa RepubuliKE”, ubundi aravuga ngo “twumvise kajugujugu ivumera, tugirango ni umuriri wa Roho Mutagatifu”.
“Inshuti igusiga indi”. Abafasha ba hafi ba perezida HABYARIMANA nabo bari barabaye inshuti za Musenyeri BIGIRUMWAMI. Ni muri urwo rwego wa mutwe w’abaririmbyi, Chorale de Kigali, yigeze gusesekara ku NYUNDO, iyobowe n’ambasaderi Matayo NGIRUMPATSE ubwe. Yataramiye musenyeri BIGIRUMWAMI, natwe tuboneraho akanya ko kwiyumvira umuziki uyunguruye n’amajwi meza azira amakaraza. Ni bwo bwambere numvise ya ndirimbo nziza cyane (chef d’oeuvre) ya Matayo NGIRUMPATSE yitwa “Mushumba ushagawe”. Ndakeka kandi ko ari bwo bwambere bari bayiririmbye. Burya rero uwo “Mushumba ushagawe” yari musenyeri BIGIRUMWAMI.
Mgr Bigirumwami Aloys
Agahebuzo kabaye umunsi w’ishyingurwa rya Musenyeri BIGIRUMWAMI, mu ntangiriro z’ukwa 6/1986. Wabaye umunsi w’icyunamo mu gihugu cyose, perezida HABYARIMANA atanga konje, kandi nawe ntiyahatangwa. Reka sinakubwira, ibyari akababaro byahindtse umunsi mukuru! Ndibaza, iyo INKOTANYI ziza gutera musenyeri BIGIRUMWAMI akiriho, niba atari kuzibwira ati “Nimusigeho, mwa bana mwe”. Ariko se zari kumwumva?
II. Perezida Yuvenali HABYARIMANA na Yoweli Kaguta MUSEVENI
Igihe MUSEVENI yari akiri inyeshyamba arwanira gufata ubutegetsi i Kampala, perezida HABYARIMANA yaramufashije ku buryo bwose bushoboka. Ababizi bavuga ko iyo MUSEVENI atabona ubwo bufasha bwa HABYARIMANA, yari kuzagera ku butegetsi bimugoye ; abandi bakavuga ko atari no kuzapfa abugezeho. Hanyuma inyiturano ya MUSEVENI Abanyarwanda barayibonye, barayizi bose.
III.Perezida Yuvenali HABYARIMANA na bagenzi be b’i Burundi
Urwanda n’Uburundi byaboneye ubwigenge umunsi umwe le 1/7/1962. Nyuma y’ubwo bwigenge, ibihugu byombi byakomeje kurangwa n’ubwicanyi n’imvururu zikomeye cyane zishingiye ku moko. I Burundi ni Abahutu bari bamerewe nabi, mu Rwanda ni Abatutsi bari bamerewe nabi. Ku ngoma ya perezida Grégoire KAYIBANDA (1961-1973), ibyo bihugu byanyuzagamo bikarebana ay’ingwe, bigaterana amagambo, hafi kurwana.
HABYARIMANA afashe ubutegetsi mu w’1973, azana politiki yo kubana neza n’ibihugu byose, uhereye ku bihana imbibi n’Urwanda. Ibyo ntacyo byari bitwaye ; usibye ko impunzi z’Abahutu b’Abarundi zari mu Rwanda zitafashwe neza nk’uko byagendekeye impunzi z’Abanyarwanda b’Abatutsi zari mu Burundi. N’ishuri ryisumbuye ry’i Rilima ryari ryabagenewe ku buryo bw’umwihariko, HABYARIMANA yararibanyaze, arigira ishuri rusange kimwe n’ayandi yose. Ibyo byose ari ukugirango ibihugu byombi bikomeze kubana neza. Impunzi z’Abatutsi b’Abanyarwanda zari i Burundi zahawe uburenganzira bwose buteganywa n’imiryango mpuzamahanga yita ku mpunzi, ndetse zinarengerezwaho. Zibifashijwe mo na leta y’Uburundi, zaje kugira uruhare rukomeye cyane mu guhirika ingoma ya HABYARIMANA.
Ntabwo Urwanda rwigeze rufasha Abahutu b’i Burundi nk’uko Tanzaniya yabafashije, tuvuge. Icyakora perezida HABYARIMANA yaje “kwibuka ibitereko yasheshe”, yishimira ugutsinda kwa perezida Melchior NDANDAYE mu w’1993 ; uretse ko abanzi ba demokarasi bamwivuganye le 21/10/1993 amaze amezi 4 gusa atowe.
IV.Izindi nshuti ze
Kireka ahari uwakwandika igitabo ni we wava imuzingo iby’ubucuti bwa perezida Yuvenali HABYARIMANA n’abanyapolitiki, abihaye Imana n’abanyemari (mu kirundi babita “abagwizatunga”) n’abandi basanzwe nka : Andereya Katabarwa, Rozaliya Gicanda, Wensesilasi Rudaseswa, Valensi Kajeguhakwa, Umuyezuwiti Kirizologe Mahame, Padiri Spiridiyo Kageyo, Padiri Antoni Niyitegeka, Padiri Antoni Habiyambere, Farasisiko Nshunguyinka, Bonaventura Habimana, Silas Majyambere, Karoli Shamukiga, Antoni Sebera, Assinapol Rwigara, Landuwalidi Ndasingwa, Vedaste Rubangura, Evariste Sisi, Janvier Murenzi, Beretini Makuza, Uziel Rubangura, Rwabikunga, Antoni Nyetera n’abandi benshi.
Uyu ni nde uri kumwe na Rosaliya Gicanda? Habyarimana se yari ayobewe ko aka gasore kajya kanyaruka kagasura nyirasenge ?
Abari bashinzwe kurinda perezida Yuvenali HABYARIMANA bigeze kumusaba ko abaturanyi be i Kanombe, harimo n’Abatutsi benshi, bakimurwa, buri wese akajya gutura nibura kuri metero 400 zo kwa perezida ; aranga. Yarababwiye ati “mwe mushinzwe umutekano wanjye, nimukore akazi kanyu, muhe abaturanyi banjye amahoro”. Ariko noneho ibyo Enoki RUHIGIRA aherutse kuvuga byo ni akumiro. Nk’uko benshi babyibuka, uyu RUHIGIRA yari “directeur de cabinet” (umuyobozi w’ibiro cg. se umunyamabanga mukuru) wa perezida Yuvenali HABYARIMANA. Mu gitabo aherutse kwandika cyitwa “Rwanda. La fin tragique d’un régime”, avuga ko yatumwe mu nama ya OIAC (Umuryango w’ibihugu by’Afurika wita ku by’ikawa). Iyo nama yagomba gutora umuyobozi w’uwo muryango. Perezida Yuvenali HABYARIMANA yaramubwiye ati “Ijwi ry’Urwanda urihe Donald Kaberuka”. Yongeraho ko “biba ari byo byiza umunyarwanda w’impunzi ateye imbere agakomera”. Donald KABERUKA yari afite ubwenegihugu bwa Tanzaniya, ariko yari impunzi y’umunyarwanda. Ubu FPR si ko ibitekereza. Impunzi y’umuhutu ibonye akazi keza mu mahanga iherako iregwa itsembabwoko, FPR igashirwa ikamukujeho. Ingero ni nyinshi cyane.
V.Perezida Habyarimana yapfuye iki n’inshuti ze z’Abatutsi?
Abambere bagize uruhare mu guhirika ingoma ya perezida Yuvenali HABYARIMANA ni abari mu mashyaka ataravugaga rumwe na MRND. Abenshi bari Abahutu. Ariko si bo bayiranduranye n’imizi ; nta n’ubwo ari cyo bari bagamije. Iyo mizi ni ubuzima bwa perezida Habyarimana ubwe, ingoma ye, ingabo ze, ishyaka rye, umuryango we, umutungo we, icyubahiro cye n’ibindi. Abamuranduranye n’imizi ni ziriya nshuti ze z’Abatutsi uhereye kuri MUSEVENI, ugakurikizaho Inkotanyi na ziriya nshuti ze zari mu Rwanda ariko zishyigikiye FPR ; ukuyemo nanone nka Musenyeri Aloyizi BIGIRUMWAMI wari waratabarutse, Bonavanture HABIMANA, Uziel Rubangura n’abandi bake batigeze bamwihakana.
Mu gitabo cye twavuze mu kanya, RUHIGIRA Enoki avuga ko mu w’1997 Seth SENDASHONGA (bombi ni Abanyakibuye) yamuhamirije ko Inkotanyi zateye Urwanda le 1/10/1990 kuko ikibazo cy’impunzi cyari hafi gukemurwa binyuze mu mishyikirano, kandi demokarasi ikaba yari itangiye gushinga imizi mu Rwanda. Zari zifite inkeke rero ko zitinze zitazabona urwitwazo rwo gushora intambara ngo zifate ubutegetsi zonyine, ntawundi babusangira. Ubu rero, dutangiye kumva icyo bapfuye :
1.Icyambere ni uko bamukundaga urwo kumurya.
Bifuzaga ko ubucuti bafitanye nawe bwatuma babona inguzanyo mu mabanki ku buryo bworoshye, bakagabanyirizwa cg bagakurirwaho imisoro n’amahooro (taxes), bakoroherezwa mu gutumiza ibintu mu mahanga no kubona ibiraka mu Rwanda, ariko cyane cyane bifuzaga ko we, perezida, yafata inguzanyo itubutse muri banki, ayo mafaranga akayabaha bakamucururiza cg. se bagafatanya. Muri rusange ibyo yarabyanze, abuza na murumuna we, dogiteri Séraphin BARARENGANA kubijyamo.
2.Icya kabiri bapfuye ni uko ubutegetsi ari igishuko gikomeye.
Ni igishuko ku ubufite, ni igishuko ku ubwifuza. Muri ibi bihugu byacu bikennye, ubutegetsi ni yo nzira yoroshye yo gukira utarushye, hakiyongeraho rero n’ibyubahiro. Ni yo mpamvu ngo “ukuboko kwafashe ingoma kutarekura, kireka bagutemye”. Hari n’abo ubutegetsi butera ibisazi bakumva batakiri abantu, ahubwo ari Imana cg. ikindi kiremwa kiri hagati y’Imana n’abantu, ariko kiruta abandi bantu bose! Urugero rw’ibyo bisazi ni MUSEVENI ubwe wumvaga ngo Uganda itamuhagije, akaba yarifuzaga kongeraho nibura Urwanda, Uburundi, Uburasirazuba bwa Zayire, n’agace ka Tanzaniya. Ubwo ngo ni ho yari kumva anyuzwe (Cfr. Partenariat-Intwari, Génocide rwandais : Le peuple crie justice ! Mémorandum adressé au Conseil de Sécurité des Nations Unies, Février 2008).
Ubutegetsi ni igishuko gikomeye nanone ku ubushaka rwose abufitiye irari, kubera byabindi nyine abakurambere bacu bavuze ngo “Ingoma irakiza”. Biri muri kamere muntu ko iyo ufite ubutegetsi ushaka n’ubukire ; ariko nanone waba ufite ubukire, ukifuza n’ubutegetsi. Ubukire bugufasha kugera ku butegetsi kuko buguha uburyo bwo kwiyamamaza, kugura amajwi, ndetse byaba ngombwa ukagura intwaro, bwa butegetsi ukabufata ku ngufu. Ni yo mpamvu nk’ubu FPR mu Rwanda yashyize ijanja ku kintu cyose cyinjiza ifaranga mu gihugu kandi rikagirwa n’abambari bayo gusa. Naho perezida Yuvenali HABYARIMANA yibwiraga ko kureka n’Abatutsi bakisanzura mu kwikorera ku giti cyabo bwari uburyo bwo guteza imbere umubano mwiza hagati y’amoko yombi y’Abahutu n’ay’Abatutsi. Kandi koko ni ko byagenze mu myaka myinshi yambere y’ubutegetsi bwe, uretse ko nyuma nyine haje kuzamo kidobya y’irari ry’ubutegetsi.
Umwanzuro
Kubera ko byagaragaye ko ubutegetsi ari igishuko gikomeye, ibihugu birimo demokarasi bigira amategeko avuga manda umukuru w’igihugu adashobora kurenza : imwe, ebyiri cg. se eshatu. Inzira yo kugera ku butegetsi kandi akaba ari amatora adafifitse. No mu bihugu bigengwa n’abami, ibintu bigenda neza iyo hari ministri w’intebe utorwa n’abaturage, akaba ari we uyobora igihugu, umwami agasigara gusa ari ikimenyetso gikomeye n’umurinzi w’ubumwe bw’igihugu. Ibyo bihugu bigira kandi amategeko afasha abategetsi gutsinda igishuko cyo kwigizaho ubukire biba ibya rubanda (Lois sur les conflits d’intérêts et lois antitrust), kandi hakabaho n’inkiko zikurikirana ko ayo mategeko akurikizwa . Ubwo rero basigara ari abantu bakorera abaturage koko, aho kubanyunyuza imitsi no kubahoza ku nkeke
Ni ibyo byose abakurambere bacu bavugaga iyo bagiraga bati “Icyicaro cyiza cyivanwamo n’umwana uzi ubwenge” cg. ngo “Ikiruta byose ni ukurya duke ukoza akarenge”. Ibyo bitandukanye rwose n’ibya ya mbeba “yakurikiranye akaryoshye munsi y’urutare, ikahavana inda y’akabati”cg ya mpyisi yashyize ibuye rishyushye mu kanwa ikeka ko ari inyama. Barayibwiye ngo nimire, irasubiza ngo “mire kandi binyotsa ?”. Bayibwiye ngo icire, iti “ncire kandi ari inyama?”
Uko byamera kose, amaherezo ya Perezida Habyarimana ntakwiranye n’ibyiza yakoreye igihugu. Imana yo mucamanza w’intabera urora mu mitima imwakire kandi imuhe iruhuko ridashira.
Musemakweli Jean de Dieu
In wwww.leprophete.fr, le 23/6/2011
masabo (jeudi, 23 juin 2011 22:48)
kuri bwana musemakweli jean de dieu
ibyo uvuga kuri habyarimana na bigirumwami bishobora kuba ari ukuri koko.
data yajyaga ambwira ko coup d’état ya habyarimana yo ku wa 5 nyakanga 1973 bayise « coup d’état des évechés »—>l’éveché ya nyundo yakoreye coup d’état éveché ya kabgayi.muri make bigirumwami yakoresheje abaseminari be(bo ku nyundo)yiganzura perraudin n’abaseminari be(b’i kabgayi).
Shyerezo (jeudi, 23 juin 2011 21:46)
Kagame iyo avuga disikuru ugira ngo aba ku isi ya wenyine…isaha izashyika byose bimucie areba,,,icyo gihe amagambo azashira ivuga…kandi Gasabo izakomeza kubaho…ashate yakwitonda akareka kwirirwa yiyamamaza agakora ibyo agomba gukora nk’umukuru w’igihugu kuko azashimwa cg agawe yatabarutse. Ntakatagira ishyerezo nasomye ibivugwa….nsanga buri wese yibitseho agace k’ukuri n’agace k’akanyoma.
mutinyuke ibikorwa (jeudi, 23 juin 2011 20:28)
kagame azabirenza muri mu bigambo mwa bihutu mwe by’inda wa mugani w’uwavuze ko bamwe bishwe n’izoga! murabona ibo mwirwa muvuga ariko ntihagire uhaguruka ngo ajye imbere y’abandi agire icyo akora abatishimiye iriya ngoma bamujye inyuma! nadabwiza ukuri hagize uhaguruka, si abahutu gusa cga abatutsi gusa bamujya inyuma, ababaye ni benshi. gusa byamusaba kuba umugabo wa nyawe!!!
Kajisho (jeudi, 23 juin 2011 20:09)
Banyarwanda banyarwandkazi umugabo yiyitiye Umwana we …MURARUSHYWANUBUSA…ni ukuri njye ndabona kuvuga ngo Habyarimana yari Mwiza cg yari Mubi ari uguta igihe,,,icyo nemera ni uko umuntu wese uri ku isi agira uruhande rwiza akagira n’uruhande rubi…we urwe yararungije,,,abamushima nababwira iki yewe n’abamugaya ni uko mwese murarushywa n’ubusa…
ubu twari dukwiye kureba amakosa yabayeho uhereye ku ngoma z’abami, n’abaperezida uko basimburanye kugeza kuri Kagame uriho ubu…ibibi byakozwe nibikorwa byose tukabyamagana…hanyuma kandi tukareba ibyiza byakozwe birahari kimwe nibiri gukorwa tukabikomeraho ndetse tukabyongera…ni uko aho gukomeza kwitana ba mwana no guhiga ububwa ntaacyo bizatugezaho uretse kudusubiza habi.
Ikitwica mu bihugu byacu umuntu yigira NDASIMBURWA…KARORERO…KAMARA…KANDI TUKIBAGIRWA KO APFA akabora nk’abamubanjirije bose…BISHOBOTE NTAWE UKWIYE KURENZA MANDA Y’IMYAKA 12 NIYO YAKABAYE MYINSHI…bURYA IBYO UDAKOZE MU MYAKA 10 NTABYO UBA UZAKORA UBWO HABA HAGEZE IGIHE CYO GUHEMUKA…
GUSA UMENA AMARASO AMENYE KO NAWE AYE ARI RWO RUYATEGEREJE.
gato (jeudi, 23 juin 2011 19:46)
Muraho banyarubuga,
maze rero mwese uko mwatanze commentaires, nazisomye. Iyo ndebye koko nsanga Habyarimana yari afite ibitekerezo (plan) byiza byo kubaka u Rwanda aho abanyarwanda bose babana neza. Agifata ubutegetsi (n’ubwo mugaya cyane uburyo yabufashe yica abayapolitike asimbuye), yazanye ikitwa ihumure. Cyari gikenewe (gusa na none bavuga ko agatsiko ke ariko katesheje umutwe Kayibanda, kazana ubwicanyi kandi ababihagazeho barabyemeza.). Icyo nshaka kuvuga rero, Habyarimana ntiyari akijyanye n’ibihe twari tugezemo (change was needed, il fallait des changements). Pas question yo kuvuga ngo yakundaga abatutsi (ngo bo batamukunda), ibyo ntacyo bivuze, inyaka 18 yari ihagije ngo habe change (impinduka). Kuki rero ibintu byagombaga guhinduka
1. Yari maze kurambirana, bityo hari abandi bashakaga iyo ntebe (harimo nabo batutsi kuko nabo bwari uburenganzira bwabo nk’abanyarwanda).
2. Bamwe mu bakiga bari bamaze kwigira kagarara, bayobora ibigo byose bikomeye (ocir the et cafée, amaprojet y’ubuhinzi, igisirikari etc…)
3. Hari ikibazo cya kiga nduga cyari kimaze gufata intera. Ndibuka bamwe mu bakiga baravugaga ngo umuhutu wo mu nduga arutwa n’umututsi wo mu rukiga
4. Naiveté (kudakenga). Habyarimana yabaye Naive cg aba faible, igihe yabonaga impunzi zimaze kugira ingufu, zarinjiye mu bisirikari by’ibindi bihugu hanyuma agakomeza kubesha abanyarwanda (nawe yibeshya), ko ahari ibibazo bizikemura. Naho aterewe, akavuga ko atari yiteguye
5. Igisirikari kitariho. Habyarimana yari afite igisirikari kitavuguruwe, kiyobowe na ba bandi ngo barwanye intambara y’inyenzi. Ibi byabaye imwe mu mpamvu yatumye abayobozi b’igisirikari bumva ko igisubizo cy’intambara ari ugukora genocide.
Maze rero ibyo umuntu yavuga ni byinshi, gusa njye nsanga Habyarimana atari mubi nk’uko bamukabiriza mais ndemeza ko yari yarenzwe n’ibihe. Ntabwo yari akiri l’home du temps. Change was needed (navanze indimi ariko nibwo buryo numvaga nasobanura igitekerezo cyange neza). Iyo aza kuba intwari aba yaremeye democratisation du pay (gushyiraho démocratie), nko muri 1985, igihe yari atangiye gushwana na ba Rizinde.
Ibitekerezo byanyu birakenewe.
Murakoze
Seb (jeudi, 23 juin 2011 19:20)
Nyamara habyarimana yabonaga ko urwanda rutari kwakira ababaga hanze bose . Abavuga ngo ubu byarashobotse mubare abapfuye bazize genocide abishwe na FPR mu gihugu n abo yiciye muri congo . Hanyuma mwongereho abahungiye hanze n abari impunzi za kera badashaka gutaha . Ndabona burya byari ibyo kwitonderwa . Sinvuze koari byiza ko abantu bahezwa iwabo ariko aha ndabona ukurikije icyo gihe haragombaga kubanza kubyigaho .
Mayere (jeudi, 23 juin 2011 19:17)
Ni mpamvu ki ba Kadogo,nyuma y,intsinzi ya Musevini bacuruzaga Potrait za Habyarimana muri Kampala?Ni ibintu niboneye ubwanjye n,amaso kuko najye nayiguze.Yaguraga nibuka amadorali nk,atatu.Kwali ukujijisha ngo berekane ko bakunda Habyarimana kandi bari gutegura intambara.Hari muri 1987.Naketse ko byari kumwitura kuko base-arrriere ya Museveni yari Kigali.Muramwibuka(Museveni) i Butare ngo :Umenya baringa?Umunyamakuru yaramubajije niba atazutuma u Rwanda ntawazatera aturutse Uganda?Mwabonye ibyakurikiyeho.Yahise yahereze ba Kadogo be(ses boys).


text:
Umuhanzikazi Uwitonze Clementine uzwi nka Tonzi wamamaye mu ndirimbo ‘Humura’, kuri uyu wa 17/09/2019 yakorewe ibirori by’isabukuru y’amavuko atungurwa n’inshuti ze, umugabo we n’abana be bamugaragarije urukundo ku munsi yaboneyeho izuba.
Kuri iyi
sabukuru ye y’amavuko, Tonzi yari yujuje imyaka 39 y’amavuko. Ni ibirori
byabereye ku Gisozi mu mujyi wa Kigali mu rugo rwa Tonzi n’umugabo we Gatarayiha
Alpha. Ibi birori byitabiriwe n’inshuti za hafi z’uyu muryango. Habayeho gutaka
umutsima (cake) wakozwe mu ishusho y’imodoka mu rwego rwo
kwishimana n’uyu muhanzikazi uherutse gushyira hanze indirimbo yise ‘Dereva’.
Cake yakoreshejwe mu kwizihiza isabukuru y'amavuko ya Tonzi
Tonzi yatunguwe cyane no kubona abana be n’umugabo we bamuririmbira bamwifuriza isabukuru nziza y’amavuko. Mu bitabiriye ibi birori harimo; Jules Sentore wanaririmbiye Tonzi, Phanny Wibabara, Bill Jakes, Umuganwa Assumpta (Satura), Producer Eliel Sando, David Pro, Aimable Twahirwa, Pastor Jean Desire Ntawiniga, umunyamakuru Tidjara Kabendera, Serge Iyamuremye, umuraperi Rev Kayumba Fraterne n’abandi.
Tonzi yakatanye umutsima n'umuryango we
Mu kiganiro na Inyarwanda.com Tonzi yadutangarije ko iyi sabukuru y’amavuko yayizihije yishimye cyane. Yavuze ko isobanuye uburinzi bw’Imana ku buzima bwe n’urukundo imukunda. Ati “Icyo isobanuye ku buzima bwanjye ni uburinzi bw’Imana ku buzima bwanjye n’urukundo inkunda kuko kuba nyigezeho ni ubuntu bw’Imana kandi ndayishimira. Iyi BD nayizijije nishimye cyane kuko umwaka wose Imana yanyongereye ubuzima ni ibyo kwishimira.”
Yunzemo ati “Nta kidasanzwe cyambayeho uretse bwa butunzi bw’abantu bagukunda bakagutegurira ibirori ni umwihariko mu bundi buryo kuko buri gihe Imana impa inshuti, impa abavandimwe, abantu bantekerezaho, navuga ngo ni ibintu nshimira Imana kugira abantu beza mu buzima bashobora kuba bafata umwanya bakagutegurira ibirori bagafata umwanya ku bwawe ni ikintu nshimira Imana cyane.”
Tonzi hamwe n'inshuti ze zifatanyije na we ku isabukuru ye y'amavuko
INYARWANDA: Wakiriye gute kubona abana n’umutware wawe bakuririmbira?
Tonzi: “Abana n’umutware bandirimbiye ni ibintu byanshimishije cyane, nshimira n’umutware wanjye ku bw’iyi BD uburyo yayipanze n’inshuti zanjye, bose bagashaka kunkorera surprise ariko nkabavumbura ni umugisha ukomeye ni ikintu utabona igiciro wabiha usibye gushima Imana ko iba yaratumye ubasha kugira ayo mahirwe n’ubwo buntu bwayo bwo kugira abantu bagukunda kandi bakwitaho.”
KANDA HANO UREBE TONZI ARIRIMBIRWA N'UMUGABO WE N'ABANA BE
Tonzi ku munsi w'isabukuru ye y'amavuko
INYARWANDA: Tubwiye ijambo ryakunejeje wabwiye n’umugabo wawe ku isabukuru yawe y’amavuko
Tonzi: “Yambwiye Happy BD anambwira ko ankunda ndamushimira kandi nanjye ndamukunda ku bwa byose ankorera, ni impano itangaje mu buzima bwanjye ni impano nziza. Message namubwira iya mbere ni ukumushimira ko ari inshuti yanjye y’umwihariko nshima Imana yamumpaye. Message rero mwamumbwirira ndabatumye rwose, mumumbwirire ko mukunda kandi mufana ndi umufana we cyane.”
Tonzi yavuze ko akunda ndetse afana cyane umugabo we
INYARWANDA: Mu myaka 39 umaze ku isi tubwire abantu nka 3 ushimira cyane bakubereye inkoramutima
Tonzi: “Byangora kuvuga abantu 3 bambereye inkoramutima kuko ubuzima bwanjye bwose nagiye ngira ubwo buntu bwo kugira abantu beza kandi tubana tukamarana igihe, ubuzima bwanjye ni abantu mu magambo macye. Rero kuvuga batatu byangora. Ubu se navuga inkoramutima! Mana we! Uwa mbere ni Alpha, uwa kabiri ni aba best friends, ni aba sisters banjye tubana umunsi ku munsi sinavuga nti ndavuga uyu ndeke uyu, uwa gatatu ni umuryango wanjye muri rusange kuko Imana yampaye inshuti nyinshi kandi nziza zimbera umugisha umunsi ku munsi, keraka umpaye nk’abantu ibihumbi 3 ni bwo nabavuga (Yakubise igitwenge).
Tonzi avuga ko afite inshuti nyinshi cyane zamubereye inkoramutima
INYARWANDA: Tubwire ku gikorwa uri gutegura cyo gufasha abana bafite ubumuga
Tonzi: “Iyi BD mu by’ukuri bayinkoreye, nshimira umutware n’inshuti bankoreye umunsi mwiza. Biteguwe mu gihe ndi gutegura igikorwa cyitwa Ndashoboye talent road show. Ni ishimwe ni ugushima Imana ku bw’ubuzima no kumpa iryo hishurirwa. Ni igikorwa kizamara icyumweru dukorera mu bigo bitandukanye by’abana bafite ubumuga. Ijambo ry’Imana ni ubuzima kuko Imana yavuze ngo mugende muhumurize abantu banjye mukundane nk’uko nabakunze, nanjye numva ari uruhare rwanjye kwita ku bana bafite ubumuga ndetse n’ikiremwamuntu muri rusange kugira ngo icyo nshoboye kuba nakora kugira ngo batere imbere mbe nagikora.
Rero muri Birashoboka Dufatanyije Organization dufite icyo gikorwa cyo kureba impano ziri mu bana bafite ubumuga aho bazaba barimo kurushanwa kugira ngo turebe ubushobozi bifitemo na cyane ko babufite bugaragara kubera ibikorwa bakora. Ni igikorwa bakora kizaba ari cyiza cyane aho tuzaba dufite panel y’abantu babizobereyemo bashobora kureba urwego rw’abana aho rugeze, icyo twakora kugira ngo twese dukomeze dufatanye ndetse n’ibigo byabo dukorana kugira ngo umunsi ku wundi dukomeze tubashyire mu muryango mugari biyumve bigirire icyizere na cyane ko banafite n’ubwo bushobozi burya umuntu wese hari icyo aba ashoboye n’icyo aba adashoboye. Nabo rero ni abantu nkatwe hari ibyo bashoboye hari n’ibyo badashoboye.
Rero twe tureba cya kindi ashoboye akaba ari cyo duheraho tumwigisha ntitumwigishe icyo adashoboye. Wa mwana niba agaragaje impano akaba ariyo dushyigikira kugira ngo nawe ejo he hazabashe kuba heza akenshi bikazana ubukire kuko ni abana basaba kwitabwabo. Twifuza gukomeza gukorana n’imiryango kuko wa mwana iyo umuduhaye akajya mu kigo, umubyeyi abasha kubohoka akajya mu kazi kandi na wa mwana akiyubaka akaba mu burenganzira bwe aho abana n’abandi, dufite ubuhamya butandukanye turi kubona Imana igenda itugirira neza umunsi ku munsi abana ubona ubuzima bwabo buhinduka muzabyibonera mu cyumweru gitaha."
Yakorewe cake yanditseho 'Dereva' indirimbo aherutse gushyira hanze
Tonzi yasoje ikiganiro twagiranye ashimira cyane abantu bifatanyije nawe mu birori by’isabukuru ye y’amavuko. Yashimiye cyane Peter (Peter bakers) wamukoreye cake nziza cyane ikoze mu ishusho y'imodoka. Yashimiye kandi Bisa wakoze ‘Decoration’, Benitha wamukoreye ‘makeup’ na Alpha Entertainment yabahaye ‘sound’ nziza. Yasoje agira ati “Byari byiza twabashije guhura turatarama turaririmba dushima Imana” Twabibutsa ko Tonzi aherutse gushyira hanze indirimbo nshya yise ‘Dereva’ yibutsa abantu ko Imana ari umuyobozi wabo w’ikirenga bityo bakaba basabwa kugendera ku mahame yayo.
Mu mashusho y’iyi ndirimbo ‘Deriva’, Tonzi agaragara ari mu modoka igenda itwara abantu ibasanze ahantu hatandukanye. Asobanurira Inyarwanda.com ku mashusho y’iyi ndirimbo, Tonzi yagize ati "Nubwo abantu bari mu bihe bitandukanye, imodoka bajyamo ibagaragariza ko bose bari mu rugendo. Ubwo turi mu modoka imwe reka dufashanye tubane nk’abavandimwe, urukundo rw’Imana rudutwikire kugira ngo tubashe guhekana muri iyi si tuzabashe kubona Ubwami bw’Imana."
ANDI MAFOTO Y'UKO IBI BIRORI BYAGENZE
Tonzi ku munsi w'isabukuru ye y'amavuko
Jules Sentore yaririmbiye Tonzi
Umukobwa wa Tonzi yatunguye nyina aramuririmbira
Alpha hamwe na Pastor Desire
Tonzi, Pastor Desire na Alpha
Phanny Wibabara waririmbanye na Tonzi muri The Sisters yitabiriye ibi birori
Umunyamakuru wa RBA Tidjara Kabendera yitabiriye ibi birori
Producer Eliel Sando hamwe na Rev Kayumba
Serge Iyamuremye nawe yari ahari
Umuryango wa Aimable Twahirwa wahaye impano umuryango wa Tonzi
Ifoto y'urwibutso ya bamwe mu bitabiriye ibi birori
REBA HANO AMASHUSHO Y'INDIRIMBO 'DEREVA' YA TONZI


text:
U Rwanda rwasize umukono ku masezerano mpuzamahanga yo kubungabunga imirage y’isi icungwa na UNESCO, kuwa Kane, tariki ya 28 Ukuboza 2000, kugeza ubu nta murage w’u Rwanda wanditse mu rwego rw’isi. Tariki ya 15 Kamena 2012, u Rwanda rwatanze inzibutso enye za Jenoside yakorewe abatutsi ngo zandikwe mu murage w’isi.
Izo nzibutso ni urwa Kigali, Nyamata, Murambi na Bisesero, ni inzibutso za Jenoside yakorewe abatutsi kuva muri Mata - Nyakanga 1994, zifite ubuso bwa hegitare 30.869 zose hamwe. Ni inzibutso zigizwe n’amazu zirimo ibintu bimwe na bimwe byabishwe, harimo ibikoresho bakoresheje mu kubica, imihoro, imbunda, amasasu. Muri izo nzibutso hari imva zishyinguwemo imibiri y’abatutsi biciwe aho cyangwa mu nkengero zaho.
Ni inzibutso ziri mu kiciro cy’umuco (Cultural category) kimwe mu bice bitatu biranga imirage ya UNESCO. Ni inzibutso zifite aho zihuriye n’izindi zo hirya no hino ku isi harimo; Le Musée et Mémorial de la Shoah Yad Vashem (Israël), Le mémorial de la Paix d’Hiroshima (Dôme de Gebanku Japan), Auschwitz-Birkenau Camp (1940-1945 Allemand).
Ni inzibutso ziri mu duce dutandukanye tw’igihugu.
Urwibutso rwa Jenoside yakorewe abatutsi rwa Kigali
Ni urwibutso ruri mu birometero bitatu (3km) uvuye mu mujyi wa Kigali rwa gati, ruherereye mu Karere ka Gasabo, mu mujyi wa Kigali, rushyinguwemo imibiri y’abantu igera ku bihumbi 250 000 bavanywe hirya no hino mu mujyi wa Kigali no mu nkengero zawo. Urwibutso rugizwe n’inzu y’amateka y’u Rwanda kuva mu kinyejana cya 11, mu gihe cy’ubukoroni, uko ubutegetsi bwagiye busimburanye n’ukuntu amacakubiri yigishijwe kugeza kuri jenoside. Hanze hari imva 14 zishyinguwemo imibiri y’ inzirakarengane, urukuta rwanditseho amazina y’abantu 2000 yabashije kuboneka.
Hagaragara kandi ukuntu Jenoside yateguwe, bimwe na bimwe mu bikoresho byinzirakarengane, intwaro bakoresheje mu kubica, hagaragaramo inzira y’ubumwe n’Ubwiyunge u Rwanda rwakoresheje nyuma 1994, harimo n’inzu y’ishyinguranyandiko ifasha abakora ubushakashatsi, ahantu ho kurebera sinema, ahantu ho kwicara bagatekereza, bakibuka.
Ni urwibutso rugaragaza amateka y’izindi jenoside zagiye ziba hirya no hino ku isi harimo Iy’abayahudi, muri Arménie, Cambodge na Serbie. Rwubatswe mu 1999, rufungurwa 4 Mata 2004.
Urwibutso rwa Jenoside yakorewe abatutsi rwa Nyamata
Ni urwibutso ruri mu birometero 35 (35 km) uvuye mu mujyi wa Kigali, ruherereye mu Karere ka Bugesera, mu ntara y’Iburasirazuba. Nyamata ni agace katujwemo abatutsi mu 1957-1960 bavanywe mu tundi duce tw’igihugu baza kuhatuzwa ku ngufu. Hubatswe Kiliziya mu 1980 iyo Kiliziya yabaye ibagiro ry’abatutsi bari bayihungiyemo mu 1994 bagera ku bihumbi 45 000.
Mu rwibutso usangamo imyenda abishwe bari bambaye, amashapure, ibikoresho abicanyi bakoresheje amacumu, imihoro, ibyuma…Mu gice cyo hasi (Cave) harimo imibiri yabishwe muri Jenoside iri mu birahure. Mu busitani hari imva rusange ebyiri zirimo imibiri yibutsa ukuntu abantu bishwe urwagashinyaguro kandi hari n’amabuye ariho amazina y’abantu bamwe na bamwe bahashyiguye. Hari n’imva y’umutariyanikazi Tonia LOCATELLI, wari umukorerabushake, wishwe tariki ya 9 Werurwe 1992, ubwo yari yagerageje guhisha abatutsi bari bihishe iwe.
Urwibutso rwa Jenoside yakorewe abatutsi rwa Murambi
Ni urwibutso ruri mu birometero 154 (154km) uvuye mu mujyi wa kigali, ruherereye mu mudugudu wa Murambi, Akagali ka Remera, Umurenge wa Gasaka, Akarere ka Nyamagabe, mu ntara y’Amajyepfo. Mu mwaka wa 1963 hahujwe uturere twa Bufumbu, Nyaruguru, Bunyambiriri na Buyenzi, akaba ari agace karanzwe n’ubwicanyi ndenga kamere kuva mu myaka ya 1959, hakaba haranabaye kwirukana abatutsi bakajyanwa gutuzwa mu mashyamba ya Kibungo na Bugesera, maze isazi ya Tsetse igahitana benshi.
Hubatswe mu 1990, igiye kuba amashuri y’imyuga yaragizwe n’ibyumba 12, abantu bagera ku bihumbi 40 000 na 50 000 bari batuye kuri uwo musozi no mu nkengero zaho barahahungiye. Urwibutso rwa Jenoside rwa Murambi rugizwe n’igice gikubiyemo amateka avuga kuri Jenoside, igice gishyinguyemo imibiri igera ku 50 000, igice kibitse imibiri mu mashuri, iyi mibiri ikaba igera ku 1200, n’imyenda nk’ibimenyetso bya Jenoside, ibikoresho by’abicanyi, ibiranga bamwe mu bishwe, igice cy’ahari haracukuwe ibyobo rusange ( ibyobo byatabwemo imibiri y’Abatutsi nyuma yo kubica) nyuma byakuwemo imibiri y’Abatutsi biciwe i Murambi), icyo gice kandi hagaragara aho ibendera ry’Igihugu cy’Ubufaransa ryari rishinze n’ ikibuga cyakinirwagamo volley ball n’ingabo z’Abafaransa zari zifite ibirindiro i Murambi mu gihe cya Opération Turiquoise, hakaba n’igice cya Jardin de la Memoire.
Urwibutso rwa Jenoside yakorewe abatutsi rwa Bisesero
Ni urwibutso ruri mu birometero 161(161 km) uvuye mu mujyi wa kigali, ruherereye mu Karere ka Karongi, mu ntara y’Iburengerazuba. Rufatwa nk’urwibutso rw’Intwari.Mu gihe cy'ubwicanyi bwo mu 1962 no mu 1973, abatutsi bo mu Bisesero bahungiye ku musozi wa Muyira babasha kwirwanaho.Mu 1994, baketse ko bashobora kwongera kwirwanaho nk'uko babikoze maze bahungira kuri uwo musozi.
Babashije kwirwanaho mu gihe cy’ukwezi bakoresha amacumu, imihoro, amabuye ndetse n’inkoni kandi barwana n’abantu bafite imbunda n’amagerenade. Babashije no kwambura bamwe mu bicanyi intwaro zabo.
Urwibutso rwa Bisesero rwubatse ku musozi uzamuka uturuka hasi ugana hejuru, ahantu hareshya na metero 285.71. Ni umusozi wubatseho amazu atatu, buri nzu ikaba ifite ibyumba bitatu. Ibyumba icyenda bigize ayo mazu yose byibutsa amakomini icyenda yari agize Perefegitura ya Kibuye mu 1994. Mu mpinga y’umusozi hari imva zirindwi zishyinguyemo imibiri igera ku bihumbi mirongo itanu (50.000) y’abazize Jenoside yakorewe Abatutsi. Ingazi ugenda wurira uko uzamuka uwo musozi, zirerekana akaga abatutsi bagize bahunga, barwana ndetse hagiye haba n’imfuruka zibutsa ko bageragaho bakihisha. Ukinjira mu Rwibutso, ubona amabuye menshi ashinzemo amacumu icyenda. Aya macumu yibutsa ko ariyo ntwaro bakoresheje birwanaho. Hari kandi inzu nto y’isomero usangamo ibitabo byanditswe kuri Jenoside yakorewe Abatutsi.
Ni urwibutso rwubatswe mu 1998 kugirango rubungabunge amateka ya Jenoside yakorewe abatutsi.
Ku wa 02/05/2012 ni bwo Inama y’Abaminisitiri yemeje ko inzibutso za Jenoside za Nyamata, Murambi, Kigali na Bisesero zandikwa by’agateganyo ku rutonde rw’umurage w’isi rwa UNESCO.Ni inzibutso zicugwa na Komisiyo y'igihugu yo kurwanya Jenoside; CNLG, ari nayo ifite inshingano ku nzibutso z'abazize Jenoside yakorewe abatutsi.
Imvano: Urubuga rwa CNLG na UNESCO